ESSCOM rampas 22,900 bungkus rokok seludup bernilai RM288,032
Oleh IVAN AMIRUL

16 November 2020, 3:18 pm
TAWAU – Kawasan Keselamatan Khas Pantai Timur Sabah (ESSCOM) menerusi Op Cegah Pati (OCP) Daratan Selatan merampas 22,900 bungkus rokok seludup bernilai lebih RM288,032 dalam rampasan di tepi pantai kampung hidayat, Batu 4, Jalan Apas malam tadi.
Dalam kejadian kira-kira pukul 7.35 malam itu, kesemua rokok berkenaan ditemui di tepi pantai terbabit dipercayai ditinggalkan suspek selepas menyedari kegiatan haram itu disedari pihak berkuasa.
Komander ESSCOM, Datuk Ahmad Fuad Othman berkata, pasukan keselamatan berjaya mengesan pergerakan sebuah bot yang mencurigakan menerusi radar dari arah Pulau Sebatik menuju ke tebing laut Kampung Hidayat, Batu 4.
“Sepasukan 22 anggota terdiri daripada Batalion 14 Pasukan Gerakan Am (PGA), 9 Rejimen Renjer Diraja (RRD) dan Unit Risik Pasukan Polis Marin yang diketuai oleh ESSCOM telah diaturgerak menuju ke lokasi kejadian untuk membuat pemeriksaan.
“Setibanya di tempat kejadian, anggota kita telah mengesan sebuah bot laju memecut meninggalkan tebing laut berkenaan untuk melarikan diri menuju ke arah laut yang gelap.
“Pemeriksaan lanjut di kawasan itu menemui beberapa longgokan bungkusan plastik berwarna hijau dipercayai berisi rokok seludup tidak bercukai,” katanya dalam satu kenyataan hari ini.
Ahmad Fuad berkata, antara rokok seludup tidak bercukai yang dirampas termasuklah 9,600 bungkus rokok jenama Primero, 10,200 bungkus rokok jenama Djarum Black dan 3,100 bungkus rokok jenama Surya Menthol Slim.

Menurut beliau semua rokok berkenaan dipercayai diseludup bagi pasaran tempatan.
Semua barang rampasan sudah dibawa ke balai polis Tawau untuk tindakan lanjut dan kes akan disiasat di bawah Seksyen 135(d) Akta Kastam 1967.
Sementara itu, Ahmad Fuad berkata, ESSCOM dengan kerjasama semua agensi keselamatan akan terus memperketatkan kawalan keselamatan di sempadan perairan dan daratan di seluruh daerah ESSZone dengan mengadakan rondaan serta pemantauan secara agresif termasuklah mengadaptasikan konsep “Show of Force” bagi mengawal kemasukan barang-barang seludup dan pendatang asing tanpa izin (PATI) khususnya daripada negara jiran.
Dalam pada itu, beliau turut menggesa masyarakat di kawasan ESSZone khususnya komuniti pesisir pantai agar sentiasa memberikan kerjasama dan sokongan kepada pasukan keselamatan termasuk menjadi “mata dan telinga” dengan menyalurkan maklumat penting terutamanya mengenai kemasukan rokok seludup mahupun PATI melalui laluan tidak diwartakan kepada pasukan keselamatan untuk tindakan segera.-K!ONLINE


Edar ketum dengan lori
Oleh KOSMO!

16 November 2020, 3:42 pm
GEORGE TOWN – Tindakan licik seorang lelaki menjalankan kegiatan pengedaran 980 bungkusan air ketum di daerah Timur Laut dengan menggunakan muatan lori masuk perangkap apabila diberkas polis di Jalan Sungai Pinang di sini awal pagi semalam.
Suspek lelaki berusia 39 tahun itu ditahan sepasukan polis dari Bahagian Siasatan Jenayah Narkotik Ibu Pejabat Polis Daerah Timur Laut (IPDTL) kira-kira pukul 2.30 pagi.
Ketua Polis Daerah Timur Laut, Asisten Komisioner Soffian Santong berkata, tangkapan ke atas suspek yang bekerja sebagai pemandu lori itu dilakukan ketika operasi rondaan balai dan merampas 28 bungkusan besar plastik hijau di dalam kenderaan terbabit.
Menurutnya, hasil pemeriksaan lanjut telah menjumpai 35 bungkusan air ketum yang diisi di dalam setiap bungkusan plastik tersebut
“Setiap bungkusan cecair mitragynie atau air ketum yang sudah berikat dengan getah dan hasil soal siasat terhadap suspek telah membawa anggota polis ke sebuah rumah di kawasan Permatang Damar Laut.
“Di kediaman tanpa penghuni itu, kita merampas 144 bungkusan plastik berwarna hitam yang berisi daun-daun kering disyaki daun ketum bersama peralatan untuk memasak minuman tersebut,” katanya pada sidang akhbar di IPDTL di sini tadi.

Nilai keseluruhan rampasan tersebut adalah berjumlah RM12,315.
Beliau memberitahu, siasatan lanjut polis mendapati cecair ketum itu dipercayai diproses oleh seorang wanita berusia dalam lingkungan 40-an. -K! ONLINE


Obama takut ditinggalkan isteri
Oleh KOSMO!

16 November 2020, 4:08 pm
WASHINGTON – Bekas Presiden Amerika Syarikat (AS) Barack Obama memberitahu isterinya, Michelle Obama akan meninggalkan dia jika menerima apa-apa jawatan dalam pentadbiran di bawah bakal Presiden AS ke-46, Joe Biden, tahun hadapan.
“Saya akan membantu dia setakat yang mampu. Namun saya tidak bercadang untuk terus menyambung kerja sebagai petugas di Rumah Putih,” kata Obama dalam satu temubual bersama Gayle King dalam program CBS This Morning, kelmarin.
“Jadi tiada jawatan kabinet untuk anda, Tuan Presiden?” tanya King.
“Ada beberapa perkara yang saya tidak akan lakukan kerana Michelle (isteri) akan meninggalkan saya. Dia akan naik angin dan berkata apa? Apa yang anda mahu lakukan?” kata Obama bergurau.
Obama bergurau isterinya akan meninggalkan dia jika terus bekerja di Rumah Putih. – AFP
Bekas presiden itu meluahkan keyakinan pada Biden dan bakal  Naib Presiden, Kamala Harris untuk menguruskan pentadbiran di Rumah Putih.
Sehingga kini, Presiden Donald Trump masih belum menerima kekalahannya dalam pilihan raya presiden dan terus mendakwa berlaku penipuan dalam pengiraan undi. – Agensi


Cekik dan maki polis, penganggur dijel 4 bulan
Oleh NUZULSHAM SHAMSUDDIN

16 November 2020, 3:12 pm
PETALING JAYA – Perbuatan seorang penganggur yang mencekik dan memaki anggota polis ketika cuba menenangkannya mengamuk, memakan diri apabila dia dihukum penjara empat bulan oleh Mahkamah Majistret di sini hari ini.
Majistret Mohamad Ikhwan Mohd. Nasir menjatuhkan hukuman itu terhadap Ahmad Rosli Ahmad Kamsah, 49, selepas lelaki itu mengaku bersalah atas dua pertuduhan yang disabitkan ke atasnya.
Mahkamah turut memerintahkan hukuman penjara bagi dua pertuduhan itu berjalan secara serentak bermula dari tarikh tertuduh ditangkap pada 11 November lalu.
Mengikut pertuduhan pertama, Ahmad Rosli didakwa menggunakan kekerasan jenayah bagi menakutkan penjawat awam iaitu anggota polis Korporal Mohamed Nor Fitri Zainurin dengan mencekik leher mangsa.
Kesalahan itu dilakukan di sebuah rumah, di Impian Baiduri, Jalan 224, di sini pukul 5.05 petang pada 11 November lalu.
Bagi kesalahan itu, pendakwaan dikemukakan mengikut Seksyen 353 Kanun Keseksaan yang memperuntukkan hukuman penjara maksimum dua tahun atau denda atau kedua-duanya jika sabit kesalahan.

Pertuduhan kedua, tertuduh didakwa telah dengan niat menganggu kesantunan mangsa sama, dengan mengeluarkan kata-kata kesat berulang kali pada tempat, waktu dan tarikh yang sama.
Pertuduhan kedua itu, pendakwaan dikemukakan mengikut Seksyen 509 Kanun Keseksaan yang memperuntukkan hukuman penjara maksimum lima tahun atau dengan denda atau kedua-duanya jika sabit kesalahan.
Terdahulu, Timbalan Pendakwa Raya Hakim Amir Abdul Hamid memohon mahkamah mengenakan hukuman yang setimpal terhadap tertuduh dengan mengambil kira perbuatan yang dilakukan terhadap seorang penjawat awam.
“Dalam kes ini, tindakan tertuduh dianggap gangsterisme dan tidak bermoral selain telah mendatangkan kesulitan terhadap anggota polis yang menjalankan tugas,” katanya.
Bagaimanapun tertuduh yang tidak diwakili peguam hanya memohon dikurangkan hukuman kerana mempunyai tanggungan keluarga isteri dan anaknya.
Mengikut fakta kes, pada hari kejadian mangsa yang merupakan anggota polis dari bahagian peronda telah menerima maklumat terdapat satu kes seorang lelaki mengamuk yang memukul isteri dan anaknya.
Setibanya di tempat kejadian, mangsa telah cuba menenangkan tertuduh namun sebaliknya berlaku apabila tertuduh telah mengeluarkan kata-kata kesat selain mencekik mangsa sehingga mendatangkan kecederaan.
Sementara itu dalam prosiding berlainan di hadapan Majistret Muhammad Iskandar Zainol, Ahmad Rosli mengaku tidak bersalah atas dua pertuduhan mendatangkan kecederaan terhadap isterinya Rorbi Ah Darloh, 48, dan anak perempuannya yang berusia 11 tahun pukul 4 petang di lokasi dan tarikh yang sama.
Bagi dua pertuduhan mendatangkan cedera itu kes didakwa mengikut Seksyen 323 Kanun Keseksaan dan dibaca bersama Seksyen 326A kanun sama yang memperuntukkan hukuman penjara maksimum dua tahun.
Terdahulu tertuduh mengaku bersalah atas dua pertuduhan tersebut namun menukar kepada pengakuan tidak bersalah selepas mahkamah menangguhkan prosiding sebentar bagi hukuman.
Pendakwaan diwakili Timbalan Pendawa Raya Zamriah Zarifah Aris dan tarikh 19 Januari 2021 ditetapkan bagi sebutan semula kes.-K!ONLINE


Sebanyak 542,523 ujian saringan Covid-19 sudah dilaksanakan di Sabah
Oleh IVAN AMIRUL

16 November 2020, 3:24 pm
KOTA KINABALU – Sebanyak 542,523 ujian saringan Ccovid-19 sudah dibuat di Sabah sejak 1 Februari lalu.
Ketua Menteri, Datuk Seri Hajiji Noor berkata menerusi jumlah itu, sebanyak 23,095 kes positif dikesan di seluruh negeri sehingga semalam.
“Kadar kebolehjangkitan di negeri ini pula ialah 1.03 berbanding kurang 1.0 bagi seluruh negara setakat semalam. Hal ini bermaksud seorang kes positif boleh menjangkiti seorang lagi individu lain atau kontak rapat.
“Selain itu, setakat semalam juga sebanyak 3,755 sampel masih dalam proses ujian di makmal.
“Semua sampel ini diproses di tiga makmal iaitu Makmal Kesihatan Awam Kota Kinabalu, Makmal Universiti Malaysia Sabah (UMS) dan Makmal Hospital Queen Elizabeth (HQE) dengan kapasiti 2,700 sampel sehari dan ‘outsourcing’ ke makmal swasta di Sabah.
“Kerajaan melalui Kementerian Kesihatan (KKM) juga sentiasa mengambil langkah perlu untuk mengurangkan bilangan sampel yang masih ada di dalam makmal,” katanya.

Hajiji berkata demikian ketika menjawab soalan Calvin Chong Ket Kiun (Warisan-Elopura) mengenai perkembangan Covid-19 di Sabah.
Hajiji yang juga Menteri Kewangan Negeri memaklumkan kerajaan belum berhasrat untuk membina sebuah hospital tambahan bagi menampung pesakit Covid-19 kerana melihat hospital sedia ada masih boleh menampung keperluan ketika ini.
“Kita ada 11 hospital kerajaan menjadi hospital rawatan Covid-19 ketika ini untuk merawat kes Covid-19 tahap tiga sehingga lima.
“Hospital berkenaan ialah HQE, Hospital Wanita dan Kanak-Kanak Sabah (HWKKS), Hospital Duchess of Kent Sandakan, Hospital Tawau, Hospital Lahad Datu, Hospital Keningau, Hospital Kota Marudu, Hospital Kudat, Hospital Semporna, Hospital Queen Elizabeth II dan Hospital Tambunan.
“Selain itu, kita juga mempunyai sebanyak 35 pusat kuarantin dan rawatan Covid (PKRC) untuk menangani kes Covid-19 tahap satu dan dua,” katanya.
Sementara itu, menurut beliau Jabatan Kesihatan Negeri Sabah (JKNS), Pejabat Kesihatan Kawasan atau Daerah, Pusat Kawalan Operasi Bencana (PKOB) Daerah dan PKOB Negeri Sabah juga sudah mengenal pasti dewan atau tempat yang sesuai untuk dijadikan sebagai PKRC.
Hajiji berkata kewujudan Hospital Medan di Tawau yang dibina dengan kerjasama Angkatan Tentera Malaysia (ATM) turut membantu memenuhi keperluan rawatan pesakit di Sabah.-K!ONLINE


KPDNHEP Johor rekod 28 kesalahan sepanjang perayaan Deepavali
Oleh KHAIRUL MOHD. ALI

16 November 2020, 4:03 pm
JOHOR BAHRU – Kementerian Perdagangan Dalam Negeri dan Hal Ehwal Pengguna (KPDNHEP) negeri telah menjalankan 1,413 operasi pemeriksaan barangan di peringkat peruncitan dan pemborong.
Pengarahnya, Mohd. Hairul Anuar Bohro berkata, pemeriksaan itu dijalankan pihaknya bermula 9 November hingga hari ini di seluruh Johor.
Katanya, ia melibatkan sebanyak 1,342 pemeriksaan di peringkat peruncit dan 71 pemeriksaan di peringkat pemborong.
“Sebanyak 28 kes telah direkodkan di bawah Akta Kawalan Harga dan Anti Pencatutan (AKHAP) 2011 dengan jumlah kompaun dikeluarkan berjumlah RM3,350.
“25 kes melibatkan kesalahan gagal mematuhi Perintah Kawalan Harga Dan Anti Pencatutan (Penandaan Harga Bagi Barangan Dan Caj Bagi Perkhidmatan) 2020 kerana tidak meletakkan tanda harga.
“Manakala 3 kes melibatkan kesalahan gagal mematuhi Seksyen 11, Akta Kawalan Harga dan Anti Pencatutan 2011 iaitu menjual melebihi harga kawalan ditetapkan,” katanya dalam satu kenyataan, di sini hari ini.

Tambah beliau, pihaknya akan mengambil tindakan tegas kepada mana-mana pihak yang melakukan kesalahan melibatkan tidak memaparkan tanda harga dan menjual melebihi harga ditetapkan.
Sementara itu, beliau turut memaklumkan pihaknya telah mengadakan pemeriksaan di pasar raya Maslee, Taman Molek di sini hari ini sambil disertai Pengerusi Jawatankuasa Perpaduan, Perdagangan Dan Hal Ehwal Pengguna negeri, Dr. Chong Fat Full.-K! ONLINE


Pelajar Mahaad Muhammadi maut kemalangan
Oleh YATIMIN ABDULLAH

16 November 2020, 2:51 pm
RANTAU PANJANG – Seorang pelajar tingkatan enam maut selepas motosikal yang ditunggangnya bertembung dengan sebuah kereta di simpang masuk ke sebuah pasar raya Jalan Pasir Mas-Rantau Panjang di Kampung Banggol Kulim di sini semalam.
Mangsa, Mohamad Baihaqie Abd. Ghaffar, 18, yang merupakan pelajar Sekolah Menengah Agama Maahad Muhammadi, Rantau Panjang maut di lokasi kejadian.
Ketua Polis Daerah Pasir Mas, Asisten Komisioner Mohamad Roy Suhaimi Sharif berkata, pihaknya menerima panggilan kecemasan berhubung kejadian itu pada pukul 10 malam.
Menurutnya, siasatan awal mendapati, mangsa yang menunggang motosikal jenis Yamaha Y15 sedang dalam perjalanan ke asrama sekolah itu dari arah Rantau Panjang ke Pasir Mas.
“Sewaktu tiba di lokasi kejadian, sebuah kereta jenis Proton Persona yang dipandu oleh seorang lelaki berusia 39 tahun dari arah bertentangan secara tiba-tiba masuk ke simpang sebelah kanan pasar raya berkenaan.
“Insiden berkenaan menyebabkan mangsa tidak sempat mengelak sebelum bertembung dengan kereta yang dinaiki lelaki itu bersama isterinya,” katanya ketika dihubungi Kosmo! hari ini.

Mohamad Roy berkata, mangsa disahkan meninggal dunia di lokasi kejadian selepas mengalami kecederaan parah pada bahagian kepala.
Kes disiasat mengikut seksyen 41(1) Akta Pengangkutan Jalan 1987.-K!ONLINE


PNB lupus pegangan saham dalam CCM
Oleh KOSMO!

17 November 2020, 9:42 pm
KUALA LUMPUR – Permodalan Nasional Bhd. (PNB) telah mencapai persetujuan dengan Batu Kawan Bhd. (Batu Kawan) untuk melupuskan keseluruhan pegangan sahamnya sebanyak 56.3 peratus dalam Chemical Company of Malaysia Bhd. (CCM) yang dipegang Kumpulan dan dana unit amanahnya berjumlah RM292.8 juta.
Harga ini mewakili premium sebanyak 69 peratus daripada harga saham purata berwajaran tiga bulan dan penjualan tersebut akan membuat tawaran umum wajib oleh Batu Kawan untuk baki saham dalam CCM.
Presiden dan Ketua Eksekutif Kumpulan PNB, Ahmad Zulqarnain Onn berkata, pelupusan ini adalah sebahagian daripada strategi kepelbagaian aset PNB untuk mengimbangi portfolio dan konsisten dengan usaha Kumpulan untuk terus meningkatkan nilai agar dapat memberi pulangan yang mampan kepada pemegang unit.

“Proses penjualan dan penentuan harga yang tepat telah dilakukan secara menyeluruh oleh penasihat kami, Maybank Investment Bank Bhd.
“Kami berpuas hati dengan harga jualan akhir yang memberikan premium yang tinggi berbanding harga pasaran,” katanya dalam kenyataan yang dikeluarkan di sini semalam.
Ahmad Zulqarnain menjelaskan, sepertimana setiap keputusan pelaburan dan pelupusan PNB yang lain, penjualan ini telah dilakukan dengan teliti dan meliputi proses tadbir urus pelbagai peringkat bagi memastikan ia memenuhi dasar dan objektif pelaburan PNB yang ketat.

CCM adalah pengeluar produk salutan klor-alkali dan polimer yang terkenal di Malaysia.
Ia juga merupakan antara tiga pengeluar utama lapisan polimer untuk industri sarung tangan dan satu daripada pengeluar terbesar klorin untuk rawatan bekalan air.
Dalam tempoh CCM menjadi syarikat strategik PNB, syarikat telah melalui pelbagai inisiatif termasuk pemisahan CCM Duopharma Biotech Bhd. daripada CCM pada tahun 2017.
Pemisahan ini telah memberi syarikat peluang untuk meneruskan strategi pertumbuhannya bagi memastikan kemampanan syarikat pada masa depan.
“Dengan pengalaman dan pengetahuan luas Batu Kawan dalam industri kimia, PNB percaya bahawa Batu Kawan serasi dengan strategi CCM.
“Ia dapat memperkukuhkan kedudukannya sebagai antara peneraju syarikat kimia di Malaysia. Pada masa sama, penglibatan syarikat yang kini diperluas dalam pembuatan bahan kimia industri akan membolehkan CCM memenuhi keperluan pelanggan dan pasaran geografi yang lebih luas.
“Kami sangat menghargai kepercayaan dan keyakinan pemegang unit kepada kami untuk menghasilkan pulangan bagi pelaburan mereka,” ujarnya.


Pekerja asing bukan saringan kontak
Oleh SITI A'ISYAH SUKAIMI

17 November 2020, 9:30 pm
PUTRAJAYA – Dua gambar tular membabitkan pekerja warga asing memakai gelang merah jambu tetapi masih berada di tapak pembinaan adalah membabitkan saringan surveillance dan bukan saringan kontak.
Ketua Pengarah Kesihatan, Tan Sri Dr. Noor Hisham Abdullah menjelaskan, mereka diberikan gelang merah jambu itu bagi mengelakkan keluar dari tapak pembinaan tersebut.
Bagaimanapun, beliau berkata, pekerja warga asing itu masih boleh bergerak di dalam tapak pembinaan itu.
“Sebenarnya seramai 264 daripada 273 yang telah disaring, adalah melalui saringan surveilance tapak bina.
“Mereka berada di dalam kawasan tapak bina (rumah kongsi basement 1 & 2 dan rumah kongsi tepi sungai),” katanya dalam satu kenyataan di laman Facebook hari ini.
Dalam pada itu, Noor Hisham berkata, pihak pemaju telah diminta untuk memastikan kesemua yang disaring berada dalam kawasan tapak binaan itu selain dinasihatkan untuk melakukan kerja-kerja disinfeksi.

Malah, katanya, dua pengawal keselamatan turut ditempatkan di pintu masuk tapak bina dan pihak polis Ibu Pejabat Daerah Wangsa Maju juga melakukan pemantauan setiap hari.
Mengulas lanjut, beliau berkata, pemaju telah menghentikan operasi buat sementara waktu bermula 13 hingga 15 November untuk memberi laluan kepada kerja-kerja pembersihan dan nyah cemar sehingga keputusan saringan diperolehi pada 15 November.
“Release order (pelepasan) dan pemotongan gelang pink telah dilakukan pada 15 November pukul 11 pagi di tapak bina berkenaan.
“Hasil saringan terdapat satu sahaja kes positif tetapi kes ini tidak tinggal di tapak bina, tetapi menetap di luar tapak bina,” katanya.
Ujarnya, lapan orang kontak rapat kes tersebut telah dikuarantin 14 hari bermula 7 hingga 20 November manakala kesemua pekerja yang negatif diberikan pelepasan pada 15 November.
“Kecuali lapan kontak rapat kepada kes positif tadi yang masih menjalani tempoh kuarantin,” katanya.
Terdahulu, tular di media sosial termasuk Facebook berhubung gambar pekerja warga asing memakai gelang warna merah jambu di kawasan tapak pembinaan. – K! ONLINE


Lima terbunuh serangan pengebom bunuh diri di restoran
Oleh KOSMO!

17 November 2020, 9:40 pm
MOGADISHU – Seramai lima individu termasuk seorang anggota polis terbunuh, manakala sekurang-kurangnya 10 lagi cedera selepas satu serangan pengebom bunuh diri berlaku di sebuah restoran di ibu kota Mogadishu, Somalia hari ini.
Jurucakap polis, Mohamed Abdirahman berkata, serangan berlaku selepas seorang individu tidak dikenali masuk ke dalam restoran yang terletak berhampiran sebuah akademi polis sebelum bertindak meletupkan diri.
“Dua daripada lima mangsa yang terkorban merupakan anggota polis dan lebih daripada 10 orang didapati cedera.
“Mangsa yang cedera telah dikejarkan ke hospital dan sebahagian daripada mereka mengalami kecederaan parah,” katanya.
Sementara itu, seorang saksi, Abdukadir Hussein berkata, restoran tersebut dipenuhi orang ramai ketika kejadian berlaku.
“Kebanyakan orang yang berada di dalam restoran cedera dan saya sendiri melihat dua daripada mereka maut. Seluruh tempat itu musnah selepas letupan berlaku,” ujarnya.

Setakat ini, masih tiada lagi pihak yang mengaku bertanggungjawab terhadap serangan tersebut.
Sebelum ini, sebuah kumpulan yang dikaitkan dengan Al-Qaedam, Al-Shabaab didakwa sering melakukan serangan terhadap orang awam dan pegawai kerajaan di Mogadishu, namun mereka berjaya dibendung oleh tentera Kesatuan Afrika pada tahun 2011. – AFP


[VIDEO] Bomba selamatkan kucing hampir lemas
Oleh MOHD. HUSNI MOHD. NOOR

17 November 2020, 9:13 pm
CYBERJAYA – Tindakan pantas anggota bomba berjaya menyelamatkan seekor kucing yang hampir dihanyutkan arus sungai di Taman Putra Perdana, Puchong, Selangor petang tadi.
Kucing itu bernasib baik apabila tersangkut pada longgokan kayu dan sampah pada salah satu tiang jambatan di sungai berkenaan.
Penolong Pengarah Operasi JBPM Selangor, Hafisham Mohd. Noor berkata, pihaknya menerima panggilan kecemasan kira-kira pukul 5.17 petang bagi khidmat khas menyelamatkan kucing.
Beliau berkata, sebuah jentera bomba dan sebuah van Unit Bantuan Perkhidmatan Kecemasan (EMRS) dari Balai Bomba dan Penyelamat Cyberjaya dengan kekuatan 10 anggota dikejarkan ke lokasi kejadian sebelum tiba 15 minit kemudian.
Anggota bomba dari Balai Bomba dan Penyelamat Cyberjaya turun ke sungai bagi menyelamatkan kucing yang terperangkap.
“Sejurus tiba, kami dapati ada seekor kucing terperangkap di atas longgokan sampah pada tiang jambatan itu.
“Anggota terpaksa menggunakan kaedah ‘rapelling’ dan sistem takal bagi menyelamatkan kucing berkenaan,” katanya dalam kenyataan hari ini.

Katanya, kucing berkenaan kemudian diserahkan kepada tuannya yang sudah menunggu di lokasi kejadian. – K! ONLINE


Taylor Swift berang albumnya dijual senyap-senyap
Oleh KOSMO!

17 November 2020, 9:14 pm
NEW YORK – Penyanyi popular Amerika Syarikat (AS), Taylor Swift mengesahkan bahawa hak untuk enam album pertamanya telah dijual kepada sebuah firma ekuiti persendirian tanpa pengetahuannya.
Penyanyi berusia 30 tahun itu menjadi antara ahli muzik paling menguntungkan di dunia selepas mengungguli carta lebih satu dekad menerusi lagu seperti Shake It Off dan I Knew You Were Trouble.
Bagaimanapun, pada tahun lalu, dia mula bertelingkah secara terbuka dengan taikun muzik AS, Scooter Braun yang menguruskan bintang pop lain seperti Justin Bieber dan Ariana Grande selepas syarikat Braun membuat keputusan membeli kepentingan majoriti dalam sejumlah besar rakamannya.
Swift berkata, dia cuba secara aktif untuk mendapatkan semula salinan asal rakamannya sejak setahun lalu dalam satu paparan di Twitter kelmarin susulan laporan majalah hiburan, Variety bahawa Braun telah menjual muzik itu pada harga AS$300 juta (RM1.23 bilion).
Di sebalik usaha untuk berunding dengan Braun, Swift berkata, pasukannya telah menerima sepucuk surat daripada syarikat ekuiti persendirian bernama Shamrock Holding mengumumkan bahawa Shamrock telah membeli hak muzik, video dan hasil seni untuk albumnya.
“Ini kali kedua muzik saya dijual tanpa pengetahuan saya,” tulisnya sambil menambah, dia mula merakam semula lagu-lagu awalnya. Braun masih belum membalas komen Swift.

Swift berjanji pada tahun lalu untuk mendapatkan semula hak ke atas enam album pertamanya dengan membuat salinan asal baharunya sendiri.
Perbalahan antara Swift dan Braun berlarutan selama beberapa bulan pada tahun lalu selepas taikun muzik itu membeli syarikat rakaman yang menerbitkan album penyanyi itu, Big Machine.
Swift berkata, Big Machine menyekatnya daripada menyanyikan lagunya di televisyen atau menerbitkan sebuah dokumentari di Netflix tetapi syarikat itu menafikan dakwaan tersebut. – AFP


Peniaga maut, dua cedera kemalangan di Felda Jerangau
Oleh NIK NUR IZZATUL HAZWANI NIK ADNAN

17 November 2020, 9:33 pm
DUNGUN – Seorang peniaga maut manakala dua termasuk seorang rakannya cedera selepas kereta Perodua Viva dinaiki mereka merempuh sebuah Proton Wira Aeroback di Kilometer 57 Jalan Jerangau-Jabor berhampiran Felda Jerangau dekat sini hari ini.
Dalam kejadian pada pukul 3.10 petang itu, Afiq Imran Abdullah, 20, meninggal dunia di lokasi kejadian manakala rakannya, Mohammad Rizduan Sulong, 25, yang duduk di tempat duduk penumpang hadapan pula patah paha kiri.
Ketua Polis Daerah Dungun, Superintendan Baharudin Abdullah berkata, pemandu kereta Proton Wira Aeroback, Mohd. Khainurdin Ramdan Sulong, 35, juga patah paha kiri.
Beliau berkata, sewaktu kejadian, kereta Perodua Viva dinaiki Afiq Imran dan Mohammad Rizduan dikatakan dalam perjalanan ke pekan Ajil dari pusat bandar Dungun di sini.
“Sewaktu tiba di lokasi kejadian, kereta dipandu Afiq Imran dikatakan tiba-tiba hilang kawalan lalu terbabas sebelum memasuki laluan bertentangan.
“Kereta itu kemudiannya merempuh hadapan kereta Proton Wira Aeroback dipandu Mohd. Khainurdin Ramdan yang merupakan buruh ladang Felda Jerangau berhampiran,” katanya kepada Kosmo! di sini hari ini.

Baharudin berkata, kesemua mangsa yang tersepit di dalam keadaan kereta masing-masing remuk teruk telah berjaya dikeluarkan oleh sepasukan anggota bomba dari Balai Bomba dan Penyelamat Bandar Kuala Berang, Hulu Terengganu.
Beliau berkata, mayat Afiq Imran telah dihantar ke Unit Forensik Hospital Dungun di sini untuk dibedah siasat.
“Kedua mangsa lain yang cedera pula dikejarkan ke Unit Kecemasan Hospital Hulu Terengganu untuk menerima rawatan,” katanya. – K! ONLINE


Eslite Spectrum kedai buku dari Taiwan bakal beroperasi di Starhill
Oleh DALIZA MOHAMED ARIFFIN

17 November 2020, 9:31 pm
KUALA LUMPUR – Pusat beli-belah The Starhill mengumumkan kemasukan jenama kedai buku dari Taiwan, Eslite Spectrum sebagai penyewa utamanya dan bakal memulakan operasi pada 2022.
Bukan sekadar kedai buku, jenama tersebut turut menawarkan bahagian muzik, barangan reka bentuk dan kraftangan, persembahan kesenian, restoran tema dan kedai kopi, jenama gaya hidup serta pelbagai jenama kebudayaan dan kreatif terkini.
Gedung Eslite Spectrum akan mengambil kawasan seluas 6,520 meter persegi, memenuhi sepenuhnya ruangan di aras satu serta menampilkan kedai makanan dan minuman menghadap jalan di aras bawah, bersebelahan The Starhill Piazza.

Naib Presiden YTL Land & Development Bhd., Joseph Yeoh berkata, kehadiran Eslite Spectrum sebagai penyewa utama merealisasikan cita-cita syarikat untuk mewujudkan sebuah perpustakaan gaya hidup sebagai elemen penting di The Starhill.
“Aspirasi mereka menepati cita-cita The Starhill dalam mewujudkan destinasi sosial premium terulung untuk meraikan acara kesusasteraan, kesenian, fesyen, reka cipta, muzik, makanan dan kreatif,” katanya dalam kenyataan yang dikeluarkan di sini semalam.
Sebagai ikon kebudayaan terkemuka Taiwan, Eslite Spectrum pernah dipilih oleh Time Magazine dan CNN sebagai ‘Kedai Buku Terbaik di Asia’ dan ‘Kedai Buku Paling Cool di Dunia.’

Ia dianggap sebagai gedung yang paling menjiwai kebudayaan Taiwan oleh rakyat negara itu serta para pelancong, menjadikannya sebagai salah sebuah destinasi membeli-belah dan menjamu selera yang wajib dikunjungi di Taiwan.
Pengerusi Eslite Group, Mercy Wu berkata, pihaknya berbesar hati dapat mewujudkan gedung pertamanya di Asia Tenggara, di tengah-tengah pusat bandar Kuala Lumpur.


Mahasiswa lebih utamakan gaji, bonus selepas tamat pengajian
Oleh KOSMO!

17 November 2020, 9:18 pm
KUALA LUMPUR – Penuntut institusi pengajian tinggi di negara ini meletakkan gaji dan bonus sebagai keutamaan untuk pemilihan kerjaya setelah menamatkan pengajian kelak, berdasarkan kaji selidik yang dilakukan firma pengambilan pekerja, Talentbank.
Kajian selama hampir setahun itu telah melibatkan penglibatan lebih 24,000 penuntut universiti awam dan swasta di seluruh negara.
Ia bertujuan untuk mendapatkan maklumat berkaitan industri dan ciri-ciri majikan pilihan mereka, matlamat kerjaya serta jangkaan gaji permulaan.
Pengasas Talentbank, Ben Ho berkata, golongan siswa meletakkan peluang mengembangkan kerjaya sebagai keutamaan kedua, manakala siswi memilih ketua yang baik.
“Tidak memeranjatkan kajian ini menemui kedua-dua golongan penuntut, iaitu lelaki dan wanita paling mementingkan soal gaji serta bonus.
“Kebanyakan mereka berkongsi jangkaan gaji permulaan antara RM2,500 hingga RM3,500 untuk pekerjaan pertama mereka dan elaun latihan industri RM1,000 sebulan.

“Selain itu, 96 peratus daripada responden bersedia membayar maksimum RM150 untuk latihan bagi meningkatkan skil mereka supaya dapat menerima gaji lebih tinggi,” katanya dalam kenyataan yang dikeluarkan di sini baru-baru ini.
Dalam pada itu, lima industri pilihan siswa ialah kejuruteraan, teknologi, perbankan, elektronik dan telekomunikasi.
Siswi pula lebih meminati industri perbankan, pendidikan, perakaunan dan khidmat profesional, e-dagang serta teknologi.


Fitnah polis dengan manipulasi kenyataan KPN
17 November 2020, 9:53 pm
PETALING JAYA – Polis Diraja Malaysia menyelar tindakan pihak tertentu yang menyebarkan mesej berunsur fitnah terhadap polis dengan mengaitkan kenyataan pucuk utama pimpinan itu berhubung isu rombakan pegawai.
Ketua Polis Negara, Tan Sri Abdul Hamid Bador berkata, pihaknya mengesan laporan berita sebuah portal tempatan dimanipulasi dengan berniat jahat bagi menjatuhkan kredibiliti pasukan beruniform itu.
“Berdasarkan laporan bertajuk rombakan di Bahagian Maksiat, Judi dan Kongsi Gelap (D7), Jabatan Siasatan Jenayah dan Jabatan Siasatan Jenayah Narkotik kerana ada polis bersekongkol dengan sindiket itu tidak benar dan bercanggah dengan kenyataan asal saya.
“Tindakan pihak tersebut jelas sekali tidak bertanggungjawab dan berniat jahat terhadap pegawai polis malah ia turut memberi gambaran negatif terhadap laporan portal berkenaan yang mengeluarkan berita sahih,” katanya dalam satu kenyataan hari ini.
Terdahulu, media tempatan melaporkan satu jawatankuasa khas dibentuk oleh Jabatan Pengurusan Bukit Aman untuk menyaring semua pegawai dan anggota yang bakal ditempatkan di Bahagian Maksiat, Judi dan Kongsi Gelap (D7), Jabatan Siasatan Jenayah dan Jabatan Siasatan Jenayah Narkotik.
Saringan itu bertujuan memastikan setiap pegawai dan anggota yang bakal ditempatkan di bahagian yang mudah terdedah kepada unsur penyelewengan membabitkan rasuah, mempunyai integriti yang tinggi sebelum layak untuk bertugas di bahagian berkenaan.

Ketua Polis Negara, Tan Sri Abdul Hamid Bador berkata, pihaknya kini dalam proses menukarkan segelintir pegawai dan anggota dari D7 dan Narkotik yang disyaki mengambil kesempatan daripada sindiket tertentu atau penjenayah yang menjalankan kegiatan perjudian dan dadah. – K! ONLINE


Kenderaan polis bawa mayat pekerja ladang terlibat kemalangan
Oleh MOHD AZLI ADLAN

17 November 2020, 9:10 pm
SETIU – Sebuah kenderaan pacuan empat roda, Land Rover milik Polis Diraja Malaysia yang sedang membawa mayat seorang pekerja ladang terlibat dalam kemalangan di Kilometer 52, Bari, Sungai Tong di sini hari ini.
Dalam kejadian pada pukul 1 tengah hari itu, kenderaan pacuan empat roda berkenaan hilang kawalan sebelum terbabas ke bawah tebing sebuah ladang kelapa sawit.
Ketua Polis Daerah Setiu, Deputi Superintendan Afandi Hussin berkata, kemalangan itu menyebabkan pemandu kenderaan pacuan empat roda tersebut yang merupakan anggota polis Pondok Polis Chalok Barat di sini terseliuh bahu kiri.
“Seorang lelaki berusia 57 tahun merupakan waris jenazah tersebut yang turut berada di dalam kenderaan pacuan empat roda itu pula patah lengan kirinya,” katanya di sini hari ini.
Afandi berkata, kemalangan tersebut yang berlaku dalam hujan lebat itu berlaku dalam keadaan jalan licin.
Beliau berkata, kedua-dua mangsa yang cedera telah dikejarkan ke Unit Kecemasan Hospital Setiu di sini untuk menerima rawatan.

“Mayat pekerja ladang terbabit pula dihantar ke unit forensik hospital sama untuk dibedah siasat.
“Kes disiasat mengikut Seksyen 43(1) Akta Pengangkutan Jalan1987,” katanya. – K! ONLINE


Covid-19 : Unit Kecemasan Klinik Kesihatan Marang ditutup
Oleh MOHD AZLI ADLAN

17 November 2020, 8:45 pm
KUALA TERENGGANU – Unit Kecemasan Klinik Kesihatan Marang ditutup sementara hari ini selepas dikunjungi seorang individu yang disahkan positif Covid-19.
Pengarah Kesihatan Terengganu, Dr. Nor Azimi Yunus berkata, unit kecemasan klinik yang ditutup operasi pada pukul 1 tengah hari tadi akan beroperasi seperti biasa esok.
“Unit Kecemasan Klinik Kesihatan Marang telah dikunjungi individu yang menghidap penyakit diabetes terbabit untuk mendapatkan rawatan susulan semalam.
“Dia yang didapati bergejala telah diarahkan untuk melakukan ujian saringan dan keputusan hari ini mendapatinya positif Covid-19,” katanya menerusi satu kenyataan di sini hari ini.
Nor Azimi berkata, individu itu telah dipanggil untuk dikuarantin bagi proses rawatan di Hospital Hulu Terengganu dan punca jangkitan terhadapnya masih dalam siasatan.
Menurut beliau, Unit Kecemasan Klinik Kesihatan Marang telah melakukan kerja-kerja sanitasi dan nyahkuman.

“Orang ramai yang mengunjungi klinik kesihatan tersebut pada masa terdekat tidak perlu bimbang kerana operasi telah dijalankan mengikut prosedur operasi standard ditetapkan dan tiada pendedahan antara individu terlibat dan pesakit lain.
“Buat masa ini proses pengasingan dan penyaringan kontak rapat individu positif Covid-19 terbabit sedang dilakukan,” katanya. – K! ONLINE


Jabatan Imigresen tidak akan berkompromi
Oleh NUR SHARIEZA ISMAIL

17 November 2020, 7:40 pm
PUTRAJAYA – Jabatan Imigresen tidak akan berkompromi dengan mana-mana pegawai dan kakitangan yang menyalahgunakan kuasa bagi tujuan kepentingan peribadi.
Ketua Pengarah Imigresen, Datuk Indera Khairul Dzaimee Daud berkata, mereka yang terlibat perlu bersedia menghadapi tindakan undang-undang.
“Mereka turut berdepan hukuman penjara dan ditamatkan perkhidmatan sekiranya didapati bersalah di bawah Akta dan Peraturan-peraturan Imigresen,” katanya menerusi satu kenyataan di sini.
Beliau berkata, berhubung penahanan pegawai-pegawai Imigresen oleh Suruhanjaya Pencegahan Rasuah Malaysia (SPRM) semalam, mereka yang ditahan disyaki terlibat dalam aktiviti pemalsuan cap keselamatan imigresen.
Artikel berkaitan : Sembilan pegawai imigresen antara 13 ditahan
“Dalam perkara ini, penahanan mereka adalah hasil kerjasama imigresen dan SPRM khususnya dalam perkongsian maklumat yang diperoleh daripada maklumat orang ramai.

” Jabatan akan memberi kerjasama sepenuhnya kepada SPRM untuk melengkapkan siasatan dan akan dilaksanakan dengan penuh profesional,” katanya.
Katanya lagi, penahanan pegawai-pegawai itu bagaimanapun tidak akan menjejaskan operasi jabatan dalam melaksanakan tugas-tugas harian dan penyampaian perkhidmatan. – K! ONLINE


SPRM kesan dua lelaki bantu siasatan
Oleh NUR SHARIEZA ISMAIL

17 November 2020, 8:19 pm
PUTRAJAYA – Suruhanjaya Pencegahan Rasuah Malaysia (SPRM) sedang mengesan dua lelaki bagi membantu siasatan kes rasuah melibatkan sindiket penyalahgunaan pengesahan cop keluar dan masuk di sempadan utama negara.
SPRM berkata, lelaki pertama, Yuen Hon Loong, 49, mempunyai dua alamat terakhir di No. 27, Jalan Kota 12, Taman Kota, Yong Peng, Johor dan No. 13A, Jalan PJS 1/32, Batu 6 1/2 Jalan Klang Lama, Petaling Jaya, Selangor.
Katanya, lelaki kedua, Teo Hun Siang, 36, mempunyai tiga alamat terakhir iaitu di 3-2 Residensi Sultan Ismail, No. 12, Jalan Sultan Ismail, Kuala Lumpur dan No. 803, Pekan Baru Juasseh, Kuala Pilah, Negeri Sembilan serta 77-19-3A Sri Emas Condominium, Jalan Hang Isap Off Jalan Galloway, Kuala Lumpur.
Sehubungan itu, orang ramai yang mengenali atau mempunyai maklumat mengenai kedua-dua lelaki tersebut diminta menghubungi SPRM.
“Maklumat boleh disalurkan kepada Pegawai Penyiasat, Penolong Penguasa Muhamad Hairi Mustafa Kamal di talian 014-3042 195 atau 03-8870 0512 atau e-mel ke alamat [email protected],” katanya. -K! ONLINE


Kewujudan FIKS realisasikan matlamat kerajaan
Oleh SUBKHI SUDARJI

17 November 2020, 8:11 pm
PUTRAJAYA – Kewujudan Fasiliti Inovasi Kitar Semula (FIKS) yang pertama di Malaysia dapat membantu kerajaan mencapai matlamat untuk meningkatkan sasaran kadar kitar semula melebihi 40 peratus menjelang 2025.
Menteri Perumahan dan Kerajaan Tempatan (KPKT), Zuraida Kamaruddin berkata, sehingga kini hampir 32 peratus sasaran telah dicapai dan menjangkakan sasaran ditetapkan akan dicapai 2021.
“40 peratus mungkin mudah dicapai bagi saya, Insya-Allah dalam masa terdekat pada 2021. Kewujudan FIKS ini bukan sahaja memudahkan masyarakat setempat tetapi juga lokasi untuk dikunjungi.
“Kita perlukan pusat kitar semula yang sistematik dan FIKS merangkumi kesemua yang diperlukan,” katanya selepas mengadakan lawatan kerja ke Fasiliti Inovasi Kitar Semula di Presint 5, Putrajaya hari ini.
Turut hadir Ketua Setiausaha KPKT, Datuk Zainal Abu Hassan dan Ketua Pengarah, Jabatan Pengurusan Sisa Pepejal Negara, Suliman Abd. Rahman dan Ketua Pegawai Eksekutif Alam Flora Environmental Solutions Sdn. Bhd., Datuk Mohd. Zain Hassan.
Sementara itu, Zain berkata, FIKS berkemampuan untuk mengendalikan sisa dengan kapasiti yang lebih besar iaitu antara 300 tan sehingga 500 tan sebulan dan akan ditambah lagi jumlahnya.

Katanya, sejak FIKS dibuka secara rasminya pada bulan Julai yang lepas dengan menelan kos perbelanjaan RM120 juta, fasiliti itu telah menerima lebih 500 pengunjung yang datangnya daripada syarikat-syarikat korporat, agensi kerajaan dan juga orang awam.
“Ini menunjukkan FIKS mampu menarik perhatian pelbagai pihak untuk mempelajari, meningkatkan kesedaran serta membudayakan amalan kitar semula di dalam kehidupan harian mereka.
“Dengan pelbagai fasiliti serta kemudahan yang ada, FIKS akan dapat memainkan peranan utama dalam menggalakkan masyarakat Malaysia, terutamanya warga Putrajaya, mengamalkan kitar semula dan pengasingan sisa di punca selari dengan sasaran Dasar Kebersihan Negara,” jelasnya. – K! ONLINE


Guna sistem barter seludup dadah, ketum
Oleh NUR NAZLINA NADZARI

17 November 2020, 8:13 pm
KANGAR – Sindiket penyeludupan dadah dan ketum dipercayai menggunakan taktik pertukaran barang atau sistem barter di tengah laut bagi membawa masuk dan keluar barangan tersebut ke negara ini.
Aktiviti yang dipercayai turut melibatkan nelayan tempatan dengan menggunakan bot fiber tidak bernombor itu dikesan dilakukan semasa air laut surut.
Kegiatan tersebut melibatkan aktiviti menyeludup keluar ketum yang mendapat permintaan tinggi di negara jiran serta membawa masuk dadah jenis ganja ke negara ini.
Pengarah Maritim Malaysia (APMM) Negeri Kedah dan Perlis, Laksamana Pertama Maritim Mohd. Zawawi Abdullah berkata,  pihaknya sedang mengumpul maklumat bagi mengenal pasti lokasi sebenar pertukaran barang itu dilakukan.
Kata beliau, dalam kejadian terbaharu pada Ahad lalu, APMM berjaya merampas 300 kilogram (kg) ketulan mampat dadah jenis ganja di dalam bot fiber tidak bernombor di lokasi kira-kira 2.7 batu nautika dari barat laut pantai Kuala Sanglang.
“Rampasan yang dibuat pada pukul 4.20 pagi itu dilakukan semasa bot peronda APMM mendapat maklumat risikan berkaitan kehadiran bot tersebut.

“Bot itu bertindak menukar haluan ke paya bakau apabila menyedari kehadiran pihak berkuasa sebelum tekong bersama seorang awak-awak terjun ke dalam laut dan berenang ke kawasan paya bakau,” katanya pada sidang akhbar di sini hari ini.
Kata beliau, hasil pemeriksaan menemui 17 bungkusan plastik hitam disyaki ganja seberat 300 kg yang cuba diseludup masuk dari negara jiran.
“Nilai keseluruhan rampasan termasuk ketulan ganja mampat, bot fiber serta enjin sangkut dianggarkan sebanyak RM910,000 dan ia merupakan rampasan dadah terbesar bagi Zon Maritim Kuala Perlis,” katanya.
Tambahnya, kes disiasat di bawah Seksyen 39B Akta Dadah Berbahaya 1952.
Sementara itu, Mohd. Zawawi berkata, serbuan kedua dilakukan pada keesokan harinya melibatkan rampasan kira-kira 1,500 kg daun ketum dengan anggaran nilai RM120,000 pada kedudukan 0.7 batu nautika dari barat muara Kuala Perlis pada pukul 12.15 tengah malam. – K! ONLINE


Majikan berperanan tangani Covid-19
Oleh SITI A'ISYAH SUKAIMI

17 November 2020, 8:16 pm
PUTRAJAYA – Pihak majikan diseru untuk memainkan peranan lebih besar dalam bersama-sama menangani isu penting penularan Covid-19 dalam kalangan pekerja warga asing.
Ketua Pengarah Kesihatan, Tan Sri Dr. Noor Hisham Abdullah berkata, seperti yang sering ditekankan Kementerian Kesihatan, terdapat beberapa faktor yang menyumbang kepada penularan penyakit berjangkit dalam kalangan pekerja.
Antaranya, menurut beliau adalah isu tempat penginapan, kebersihan kendiri dan persekitaran di tempat tinggal serta tempat kerja.
Justeru katanya, majikan boleh mengambil tindakan dengan memberikan pendidikan kepada pekerja mengenai amalan kebersihan kendiri, persekitaran di tempat kerja dan tempat tinggal serta langkah pencegahan.
“Selain itu, menyediakan penginapan yang kondusif untuk memastikan penjarakan fizikal yang selamat dapat diamalkan.
“Seterusnya memantau dan memastikan amalan pencegahan jangkitan dipraktikkan oleh pekerja di tempat kerja dan tempat penginapan mereka,” katanya dalam satu kenyataan di sini hari ini.

Dalam pada itu, beliau berkata, peningkatan kes mendadak di negeri-negeri Lembah Klang akhir-akhir ini disebabkan oleh peningkatan kes berkaitan dengan tempat kerja.
“Daripada 162 kluster aktif Covid-19 yang dilaporkan, sebanyak 72 kluster adalah berkaitan tempat kerja termasuk empat kluster baharu yang diumumkan hari ini.
“Ini berikutan ketiga-tiga negeri (di Lembah Klang) ini adalah pusat tumpuan warga pekerja. Kepadatan penduduk juga menjadi salah satu faktor risiko meningkatnya kadar kebolehjangkitan atau penularan penyakit Covid-19,” katanya. – K! ONLINE


Kereta “terbang” kerana mengantuk
Oleh DIYANATUL ATIQAH ZAKARYA

17 November 2020, 8:52 pm
MELAKA – Sebuah kereta jenis Mercedes S400 dipandu seorang ahli perniagaan “terbang” merempuh pagar bangunan Jawatankuasa Pembangunan dan Penyelarasan Dewan Undangan Negeri (Japerun) Ayer Molek di sini hari ini.
Kemalangan kira-kira pukul 12.50 itu dipercayai berlaku kerana pemandu lelaki yang berusia 40 tahun memandu dalam keadaan mengantuk.
Ketua Jabatan Siasatan dan Penguatkuasaan Trafik negeri, Superintendan Hasan Basri Yahya berkata, ketika kejadian mangsa dalam perjalanan dari arah pusat bandar menghala ke Segamat, Johor untuk pulang ke rumahnya.
“Setiba di tempat kejadian, kereta jenis Mercedes S400 dipandu mangsa telah hilang kawalan lalu melanggar pagar Japerun Ayer Molek.
“Kemalangan itu turut menyebabkan sebuah papan tanda tumbang dan terkena pada sebuah kenderaan lain,” katanya ketika dihubungi di sini hari ini.
Katanya, bagaimanapun mangsa tidak mengalami sebarang kecederaan, namun telah dibawa ke Hospital Melaka untuk diambil sampel darah bagi tujuan pengesanan kandungan alkohol dan dadah.

Mengulas lanjut, Hasan berkata, kemalangan itu dipercayai berlaku kerana mangsa memandu dalam keadaan mengantuk.
“Siasatan masih diteruskan dan kenderaan terlibat akan dihantar ke Pusat Pemeriksaan Berkomputer (Puspakom) untuk pemeriksaan lanjut.
“Kes disiasat di bawah Seksyen 43(1) Akta Pengangkutan Jalan 1987,” katanya. – K! ONLINE


PBB beri amaran krisis kemanusiaan di Etiopia
Oleh KOSMO!

17 November 2020, 8:54 pm
ADDIS ABABA, ETIOPIA – Pertubuhan Bangsa-Bangsa Bersatu (PBB) hari ini memberi amaran mengenai krisis kemanusiaan yang meruncing akan berlaku di Utara Etiopia selepas ribuan penduduk melarikan diri dari kawasan konflik di wilayah Tigray.
Jurucakap agensi pelarian PBB, Babar Baloch berkata, sekitar 27,000 penduduk Etiopia telah meninggalkan kediaman masing-masing untuk merentasi sempadan Sudan dan jumlah itu kian bertambah sehingga 4,000 orang setiap hari.
“Krisis kemanusiaan secara besar-besaran dijangka berlaku.
“Penduduk terus melarikan diri dari kawasan konflik dalam keadaan keletihan selepas perjalanan jauh dengan membawa sedikit bekalan,” katanya.
Baloch berkata, pelarian yang tiba di Sudan dikatakan mengalami trauma selepas melihat banyak mayat bergelimpangan di samping serangan yang tidak henti.
Seorang pelarian, Ganet Gazerdier berkata, kediamannya yang terletak di bandar Humera musnah akibat dibedil bom.

“Saya lihat mayat hancur akibat terkena bedilan bom.
“Banyak mayat yang membusuk bergelimpangan di jalan raya akibat dibunuh dengan senjata pisau,” katanya.
Sementara itu, Perdana Menteri Etiopia, Abiy Ahmed berkata, kempen menawan kembali wilayah bergolak itu sedang memasuki fasa akhir dan merancang untuk melancarkan serangan udara di daerah berhampiran ibu kota Tigray, Mekele.
Terdahulu, Abiy pada 4 November lalu mengumumkan akan melancarkan kempen ketenteraan selepas parti pemerintah tempatan, Barisan Pembebasan Rakyat Tigray (TPLF) melakukan serangan di kem tentera persekutuan. – AFP


Sembunyi di hotel selepas bakar motosikal
17 November 2020, 8:27 pm
PETALING JAYA – Tindakan seorang lelaki bersembunyi di bilik hotel selepas membakar dua motosikal milik penghuni pangsapuri Sri Ara, Damansara di sini tidak bertahan lama selepas dia diberkas polis semalam.
Suspek berusia 24 tahun itu diberkas pada pukul 3.30 petang di sebuah hotel di Seksyen U3, Shah Alam selepas pihak polis menerima laporan berhubung kejadian pada pukul 12.45 tengah hari.
Timbalan Ketua Polis Daerah Petaling Jaya, Superintendan Ku Mashariman Ku Mahmood berkata, kita terima laporan daripada mangsa wanita berusia 28 tahun berhubung motosikal jenis Honda EX-5 miliknya dibakar.
“Hasil siasatan awal mendapati suspek dipercayai melakukan khianat menggunakan api di pangsapuri berkenaan.
“Semakan lanjut juga mendapati suspek memiliki tiga rekod jenayah lampau membabitkan kes jenayah dan dadah,” katanya dalam satu kenyataan hari ini.
Menurutnya lagi, motif suspek bertindak sedemikian masih dalam sisasatan.

“Suspek kini direman selama empat hari dan kes disiasat mengikut Seksyen 435 Kanun Keseksaan,” ujarnya. – K! ONLINE


[VIDEO] Banjir kilat di beberapa kawasan sekitar ibu negara
Oleh KOSMO!

17 November 2020, 8:07 pm
PETALING JAYA – Jalan sesak di sekitar ibu negara selepas beberapa lokasi dilanda banjir kilat petang tadi.
Antara laluan yang terjejas adalah Jalan Keramat, Jalan Segambut, Jalan Hang Lekiu dan Jalan 21/26 di Taman Sri Rampai.
Hujan lebat sejak pukul 4.30 petang itu turut mengakibatkan beberapa pokok tumbang di Jalan Damansara dan Blok B Projek Perumahan Rakyat Air Panas, Setapak.
Jurucakap Jabatan Bomba dan Penyelamat Kuala Lumpur berkata, pihaknya menerima panggilan kecemasan bermula pukul 5.53 petang hingga 6.20 petang berhubung banjir kilat dan pokok tumbang di kawasan berkenaan.
“Berdasarkan semua panggilan kecemasan, kawasan terjejas teruk adalah Jalan Segambut apabila air sedalam satu meter menaiki kawasan berkenaan, namun tiada mangsa dilaporkan terkandas.
“Air mula surut selepas hujan reda dan pihak bomba masih berada di lokasi bagi melakukan pemantauan selain memastikan keselamatan di lokasi terbabit,” katanya dalam satu kenyataan hari ini.

Menurutnya lagi, bagi kejadian pokok tumbang, tiada kenderaan mahupun mangsa terlibat dan kerja-kerja mengalihkan pokok sedang dilakukan. – K! ONLINE


Maut tersepit mesin gulung
Oleh NOR SHAFAWATI YUP

17 November 2020, 6:02 pm
SEREMBAN – Seorang pekerja kilang warga Nepal maut selepas kepalanya tersepit pada mesin gulung (roller) di sebuah kilang plastik di Senawang di sini kelmarin.
Ketua Polis Daerah Seremban, Asisten Komisioner Mohd Said Ibrahim berkata, polis menerima maklumat berhubung kejadian tersebut kira-kira pukul 6.25 pagi daripada seorang pekerja wanita tempatan.
“Siasatan di tempat kejadian mendapati, seorang lelaki warga Nepal berusia 31 tahun yang merupakan pekerja kilang tersepit pada mesin roller.
“Mangsa yang mengalami kecederaan parah di bahagian kepala dan tangan maut di tempat kejadian,” katanya ketika dihubungi Kosmo! di sini semalam.
Mohd. Said berkata, setakat ini kes diklasifikasikan sebagai mati mengejut dan bedah siasat akan dijalankan bagi mengetahi punca kejadian.


Satu DUN, satu pusat isolasi Covid-19
Oleh YATIMIN ABDULLAH

17 November 2020, 7:37 pm
PASIR MAS – Kerajaan negeri akan membuka sebuah pusat isolasi untuk individu yang bergejala Covid-19 atau datang dari zon merah di setiap kawasan Dewan Undangan Negeri (DUN) bagi mengelakkan penularan wabak itu sepanjang musim tengkujuh.
Pengerusi Jawatankuasa Kerajaan Tempatan, Perumahan dan Kesihatan negeri, Dr. Izani Husin berkata, kewujudan pusat berkenaan merupakan salah satu usaha untuk memutuskan rantaian wabak Covid-19.
Menurutnya, pusat itu merupakan lokasi berasingan yang dijadikan sebagai Pusat Pemindahan Sementara (PPS) untuk mangsa banjir.
“Mangsa banjir yang datang dari kawasan zon merah atau mempunyai gejala akan disaring telebih dahulu. Jika positif, kita akan rujuk ke pusat rawatan Covid-19 untuk tindakan lanjut.
“Kalau negatif, individu terlibat akan dikuarantin selama 14 hari mengikut prosedur operasi standard (SOP),” katanya.
Terdahulu, beliau turun padang meninjau persiapan PPS dan SOP semasa musim banjir di Sekolah Menengah Kebangsaan (SMK) Agama Lati di sini hari ini.

Hadir sama, Pengarah Jabatan Kesihatan Negeri Kelantan Datuk Dr. Zaini Husin.
Mengulas lanjut, Dr. Izani berkata, mangsa banjir turut diingatkan supaya tidak berselindung jika mempunyai gejala atau masalah kesihatan.
Katanya, maklumat awal itu akan memudahkan tugas pasukan perubatan membuat pemantauan.
“Disebabkan pandemik ini kita terpaksa kecilkan PPS bagi memastikan SOP dipatuhi sepenuhnya.
“Sebanyak 539 PPS akan beroperasi sepanjang banjir tahun ini dengan 336 daripadanya merupakan kawasan sekolah,” katanya. – K! ONLINE


30 peratus penagih dadah mencuri
Oleh YATIMIN ABDULLAH

17 November 2020, 6:47 pm
RANTAU PANJANG – Agensi Anti Dadah Kebangsaan (AADK) mendedahkan sebanyak 30 peratus penagih dadah dikesan terlibat dengan jenayah harta benda termasuk kegiatan mencuri.
Ketua Pengarah AADK, Datuk Seri Zulkifli Abdullah berkata, jenayah itu dilakukan disebabkan kekurangan wang untuk membeli bahan terlarang demi melepaskan gian.
“Saya tidak menolak kemungkinan pada mulanya penagih ini mempunyai sumber kewangan tertentu sebagai contoh pemberian keluarga atau hasil bekerja.
“Bagaimanapun, apabila tiba-tiba dia diberhentikan kerja atau keluarga sudah tidak sanggup selepas mendapat tahu mereka ambil dadah, jadi sebab itu mereka terlibat dengan jenayah mencuri,” katanya.
Beliau berkata demikian kepada pemberita selepas merasmikan Papan Tanda Kempen Pencegahan Dadah di Masjid Jubli Perak Sultan Ismail Petra atau Masjid Beijing di sini hari ini.
Hadir sama Ketua Polis Kelantan, Deputi Komisioner Shafien Mamat, Timbalannya Senior Asisten Komisoner Abdullah Mohamad Piah dan Pengarah AADK Kelantan, Rohayu Ahmad.

Mengulas lanjut, Zulkifli berkata, langkah awal dan kerjasama seluruh komuniti amat diperlukan bagi membanteras dadah secara habis-habisan.
“Penguatkuasaan, mencegah dan merawat pulih perlu bergerak secara bersama, barulah masalah dadah ini dapat kita selesaikan secara konkrit,” ujarnya. – K! ONLINE


Denai Sungai Pengkalan Datu ditutup elak Covid-19
Oleh ROSLIZA MOHAMED

17 November 2020, 6:34 pm
KOTA BHARU – Jambatan kayu sepanjang 820 meter yang dikenali sebagai Denai Sungai Pangkalan Datu dekat Kubang Kerian di sini yang menjadi tumpuan pelancong ditutup sementara waktu bagi mengelak risiko penyebaran Covid-19.
Arahan penutupannya dikeluarkan Jabatan Pengairan dan Saliran (JPS) Kelantan berkuat kuasa hari ini sehingga 6 Januari depan.
Tinjauan Kosmo! di lokasi itu mendapati ramai pengunjung yang tidak mengetahui tentang penutupan jambatan itu dan terpaksa pulang dengan perasan hampa.
Bagaimanapun, mereka menyifatkan penutupan jambatan yang dibina dengan batang pokok nibong tersebut adalah wajar demi keselamatan semua pihak.
Penghulu Mukim Kampung Pulau Tengah, Zamri Awang Ahmad berkata, arahan JPS dikeluarkan kerana jambatan itu sering sesak dengan pengunjung yang ingin beriadah dan bergambar sehingga mengabaikan penjarakan fizikal.
“Selepas jambatan dibuka pada orang awam bermula 31 Oktober lalu, jumlah pengunjung mencecah lebih 1,000 orang pada hujung minggu dan sekitar 500 orang pada hari biasa.

“Sejak itu, saya dan beberapa penduduk kampung kerap meninjau dengan menaiki bot menyusuri sungai sambil mengingatkan pengunjung supaya menjaga penjarakan fizikal dan memakai pelitup muka,” katanya.
Menurut Zamri, setakat ini, lima papan tanda pemberitahuan mengenai penutupan Denai Sungai Pengkalan Datu dipasang di sepanjang laluan menuju ke kawasan tersebut.
Dalam masa sama, pihaknya juga akan memantau kawasan itu setiap hari bagi memastikan arahan JPS dipatuhi orang awam. – K! ONLINE


517 ditahan ingkar PKPP
Oleh NUR HUDA MUSA

17 November 2020, 5:21 pm
PETALING JAYA – Seramai 517 individu ditahan semalam atas pelbagai kesalahan ingkar arahan Perintah Kawalan Pergerakan Pemulihan (PKPP).
Menteri Kanan Keselamatan, Datuk Seri Ismail Sabri Yaakob berkata, daripada jumlah itu, 467 individu telah dikompaun manakala 50 individu pula direman.
“Antara kesalahan ingkar PKP termasuk gagal mematuhi arahan penjarakan fizikal (187), tidak memakai pelitup muka (83), gagal menyediakan peralatan merekod butiran pelanggan (63), aktiviti di pusat hiburan (56), aktiviti perjudian (42).
“Turut dikenakan tindakan atas kesalahan rentas negeri atau daerah Perintah Kawalan Pergerakan Bersyarat (PKPB) tanpa kebenaran (37) dan 49 kompaun atas kesalahan lain,” katanya dalam satu kenyataan di sini hari ini.
Menurutnya lagi, seramai 51 pendatang asing tanpa izin ditahan dalam Ops Benteng dengan 274 sekatan jalan raya (SJR) dilaksanakan dalam operasi berkenaan membabitkan 54 dilakukan Polis Diraja Malaysia, 210 oleh Angkatan Tentera Malaysia (ATM) dan 10 oleh Agensi Kawalan Sempadan Malaysia (AKSEM).
“Kerajaan akan mengambil tindakan tegas terhadap mana-mana pihak yang cuba memasuki sempadan negara secara haram dan agensi penguat kuasa akan terus mengetatkan kawalan sempadan terutama di lorong tikus,” ujarnya.

Mengulas mengenai kuarantin wajib, Ismail Sabri berkata, seramai 67,555 individu telah pulang ke tanah air bermula 24 Julai sehingga 14 November lalu melalui pintu masuk sempadan antarabangsa.
“Daripada jumlah itu, seramai 9,488 individu sedang menjalani kuarantin wajib manakala 388 individu di bawa ke hospital untuk rawatan,” katanya. – K! ONLINE


36 orang serah diri di Medan 88
Oleh NUR SHARIEZA ISMAIL

17 November 2020, 6:14 pm
SEPANG – Jumlah keseluruhan penghuni dari kawasan Perintah Kawalan Pergerakan Diperketatkan (PKPD) di Medan 88, Bandar Baru Salak Tinggi yang telah kembali ke kawasan berkenaan kini berjumlah 36 orang.
Ketua Polis Daerah Sepang, Asisten Komisioner Wan Kamarul Azran Wan Yusof berkata, setakat pukul 3.30 petang, empat lagi penghuni dari kawasan PKPD di Medan 88 telah menyerah diri.
“Kesemua mereka adalah warga Indonesia yang terdiri daripada tiga lelaki dan seorang wanita.
“Mereka yang telah serah diri akan menjalani ujian saringan Covid-19,” katanya dalam satu kenyataan di sini hari ini.
Mengulas lanjut, beliau berkata, bagaimanapun, polis masih mencari lebih 300 penghuni lagi dari kawasan itu yang dipercayai menghilangkan diri.
Katanya, hasil daripada usaha pihak berkuasa menghubungi majikan setiap premis Medan 88 kelmarin, dijangka seramai 126 orang akan menjalani ujian saringan Covid-19 esok.

“Mereka terdiri daripada majikan dan pekerja kedai dan pejabat di Medan 88,” katanya.
Wan Kamarul Azran berkata, berdasarkan rekod, warga asing paling ramai kembali semula ke kawasan itu adalah seramai 23 orang, terdiri daripada 17 lelaki dan enam wanita.
“Pecahan mengikut kewarganegaraan terdiri daripada 13 warga Indonesia, warga Thailand (tujuh) dan masing-masing seorang warga India, Nepal serta Myanmar manakala warga tempatan yang pulang pula adalah seramai 13 orang terdiri daripada 10 lelaki dan tiga wanita,” katanya.
Dalam pada itu, katanya, seramai 44 orang disahkan positif Covid-19 hasil saringan sebelum PKPD dilaksanakan yang dikesan menerusi Kluster Bah Medan.
“Sementara itu, jumlah positif saringan selepas PKPD dilaksanakan adalah seramai empat orang dan secara keseluruhannya jumlah positif Covid-19 di Medan 88 adalah seramai 48 orang setakat ini,” katanya.
Beliau berkata, jumlah semasa penghuni dalam Medan 88 adalah seramai 350 orang manakala jumlah pekerja yang bekerja di Medan 88 tetapi kuarantin di luar adalah seramai 50 orang.
PKPD di kawasan  itu diumumkan Menteri Kanan Keselamatan, Datuk Seri Ismail Sabri Yaakob bermula 12 November lalu sehingga 25 November membabitkan 88 unit rumah kedai, 284 premis dan seramai 800 penduduk. – K! ONLINE


Curi wang kaunter untuk beli dadah, berjudi
Oleh MOHAMAD NAUFAL MOHAMAD IDRIS

17 November 2020, 5:50 pm
SABAK BERNAM – Perbuatan jahat seorang pekerja kedai serbaneka mencuri wang untuk berjudi dan membeli dadah dari mesin kaunter tempatnya bekerja di Taman Indah, Sekinchan mengundang padah selepas dia dicekup baru-baru ini.
Penahanan suspek lelaki berusia 28 tahun itu dilakukan kira-kira pukul 7.30 malam, Ahad lalu di sebuah rumah tidak bernombor di Jalan Pantai Rasa Sayang, Tanjung Karang di sini.
Ketua Polis Daerah Sabak Bernam, Superintendan Agus Salim Mohd. Alias berkata, kecurian tersebut disedari
pekerja wanita yang merupakan juruwang di premis itu yang mendapati wang di dalam kaunter berkurangan sebanyak RM1,500.
Katanya, semakan televisyen litar tertutup (CCTV) merakam aksi suspek melakukan jenayah berkenaan pukul 7.30 malam pada 12 November lalu.
“Polis kemudiannya berjaya menahan suspek namun tidak menemukan wang yang dicuri oleh suspek.
“Siasatan lanjut mendapati suspek menggunakan wang tersebut untuk berjudi, membeli dadah dan makanan,” katanya ketika dihubungi Kosmo! di sini hari ini.

Beliau berkata, hasil siasatan lanjut juga mendapati suspek baharu bekerja di kedai serbaneka itu sejak lima bulan lalu.
Agus menambah, semakan rekod menunjukkan suspek mempunyai jenayah lampau berkaitan cubaan merompak dan pecah rumah.
“Suspek direman untuk siasatan lanjut mengikut Seksyen 381 Kanun Keseksaan,” jelasnya. – K! ONLINE


IPT perlu tegas pastikan SOP dipatuhi – Noraini
Oleh MOHD. HUSNI MOHD. NOOR

17 November 2020, 6:09 pm
PUTRAJAYA –  Kementerian Pengajian Tinggi (KPT) mahu institusi pengajian tinggi awam dan swasta tegas dalam memastikan segala prosedur operasi standard (SOP) ditetapkan Majlis Keselamatan Negara (MKN) dipatuhi.
Menterinya, Datuk Seri Dr. Noraini Ahmad berkata, aktiviti keramaian atau program luar kuliah yang menghimpunkan orang ramai dan menyukarkan kawalan keadaan pada satu-satu masa juga hendaklah dielakkan.
Beliau berkata, pihak pentabdiran universiti juga haruslah memastikan mahasiswa, kakitangan akademik dan kumpulan pelaksana tidak berada di dalam ruang rapat dan tertutup dalam tempoh yang lama.
“Kita perlu ambil iktibar ke atas apa yang berlaku kepada Mohamed Salah, bintang bola sepak Liverpool yang disahkan positif Covid-19 hanya beberapa hari selepas dia menghadiri majlis perkahwinan adiknya.
“Menerusi rakaman video dan gambar yang tersebar di media sosial, Salah dilihat melanggar penjarakan fizikal di samping tidak memakai pelitup muka. Tiada siapa pun yang kebal terhadap virus berbahaya ini,” katanya.
Beliau berkata demikian pada majlis pelancaran Kempen Pembudayaan Norma Baharu peringkat KPT secara atas talian hari ini.

Noraini berkata, warga KPT termasuk semua pelajar hendaklah memanfaatkan sepenuhnya aplikasi MySejahtera bagi memudahkan pemantauan.
Beliau berkata, ia penting bagi membantu pihak Kementerian Kesihatan (KKM) memantau dan menjejaki kontak rapat sekiranya terdapat kes indeks direkodkan.
Menurutnya, sudah menjadi tanggungjawab semua pihak untuk sentiasa cakna akan kesejahteraan diri masing-masing.
“Jika berasa demam atau mengalami batuk, sakit tekak, selesema atau sesak nafas, haruslah segera mendapatkan rawatan di hospital atau klinik berhampiran,” katanya.
Pada masa sama, katanya, kementerian juga amat prihatin dengan keperluan tenaga pengajar dan juga pelajar di IPT dalam mendakap norma baharu, terutama daripada aspek pengajaran dan pembelajaran (PdP).
“Mahu atau tidak, PdP secara dalam talian merupakan antara norma baharu yang perlu kita santuni secara menyeluruh.
“Selain daripada inisiatif-inisiatif yang telah kerajaan umumkan sebelum ini seperti bantuan kemudahan pakej pelan data dan peranti, keterbukaan dan ketersediaan ekosistem pendidikan tinggi negara terhadap kaedah PdP juga menjadi faktor penting kepada kejayaan kempen ini,” katanya. – K! ONLINE


23 ditahan bagi bantu siasatan kes pemalsuan cap
Oleh MOHD. HUSNI MOHD. NOOR

17 November 2020, 5:35 pm
PUTRAJAYA – Seramai 23 individu termasuk pegawai imigresen dan orang awam ditahan reman bagi membantu siasatan berhubung kes pemalsuan cap di sempadan utama negara di beberapa buah negeri.
Antara yang ditahan reman adalah 14 orang pegawai Jabatan Imigresen Malaysia (JIM) yang bertugas di Lapangan Terbang Antarabangsa Kuala Lumpur (KLIA) dan KLIA2 manakala selebihnya adalah orang awam berusia antara 21 hingga 55 tahun.
Perintah reman dikeluarkan Majistret Siti Roslizawati Mohd. Zanin di Mahkamah Majistret Putrajaya di sini pagi ini selepas membenarkan permohonan Suruhanjaya Pencegahan Rasuah Malaysia (SPRM).
Roslizawati menetapkan 12 individu direman selama tujuh hari, sembilan individu direman lima hari dan dua lagi direman masing-masing tiga dan empat hari bermula hari ini.
Terdahulu, kesemua mereka tiba di Mahkamah Majistret pada pukul 10 pagi dengan menaiki sebuah bas dan lebih 10 buah kereta diiringi pegawai SPRM.
Sejam kemudian, suspek dilihat keluar daripada mahkamah secara berperingkat pada pukul 11 pagi hingga 12.30 tengah hari.

Menurut sumber, kesemua suspek yang terdiri daripada pegawai imigresen dan orang awam itu ditahan bagi membantu siasatan berhubung isu penyalahgunaan pengesahan cap di sempadan.
“Siasatan mendapati, aktiviti itu dikesan khususnya di KLIA, KLIA2 dan Bangunan Sultan Ismail, Johor Bahru,” katanya.
Katanya, operasi secara besar-besaran bagi mengesan pegawai dan orang awam yang terbabit itu dilakukan hasil usahasama SPRM bersama JIM.
Kesemua suspek yang ditahan reman dan kes disiasat mengikut Seksyen 16 Akta SPRM 2009 dan Seksyen 17 akta sama. – K! ONLINE


Kes kekal empat digit, lima kematian direkod
Oleh SITI A'ISYAH SUKAIMI

17 November 2020, 6:49 pm
PUTRAJAYA – Sebanyak 1,210 kes baharu dilaporkan hari ini sekali gus masih kekal empat digit, menjadikan jumlah kes positif Covid-19 sebanyak 49,730 kes.
Ketua Pengarah Kesihatan, Tan Sri Dr. Noor Hisham Abdullah berkata, pada masa sama terdapat lima kematian Covid-19 direkodkan menjadikan sebanyak 318 kes kematian Covid-19 sehingga kini.
“Kes kematian ini dilaporkan iaitu satu di Perak dan empat lagi di Sabah melibatkan tiga lelaki dan dua wanita berusia antara 25 hingga 80 tahun.
“Selain itu, sebanyak 1,018 kes sembuh dicatatkan dan jumlah keseluruhan terkini bagi kes pulih Covid-19 sebanyak 36,624 kes,” katanya dalam satu kenyataan akhbar di sini hari ini.
Beliau berkata, sebanyak 19 kes import hari ini termasuk lima daripadanya warga Malaysia dan mereka tiba dari Nepal, Qatar, India, Filipina, Nigeria, Amerika Syarikat, Turki, Russia, Tunisia, Romania dan Myanmar.
Ujarnya, terdapat 105 kes positif sedang dirawat di Unit Rawatan Rapi dengan 40 kes memerlukan bantuan alat pernafasan. – K! ONLINE


Seminit buka mask, Mustaqim didenda RM1,000
Oleh NURFARHANA MOHAMED

17 November 2020, 4:23 pm
KUALA LUMPUR – Hanya menanggalkan pelitup muka tidak sampai seminit, pelakon Mustaqim Baharon didenda RM1,000 atas kesalahan tidak mematuhi prosedur operasi standard (SOP) semalam.
Menurut pelakon Pujaan Hati Kanda itu, kejadian berlaku di hadapan kedai gunting rambut miliknya yang terletak di Wangsa Maju, Kuala Lumpur.
“Saya sedang menunggu giliran untuk gunting rambut sebenarnya. Sementara menunggu pekerja saya menggunting rambut pelanggan, saya keluar dari kedai yang hanya dua langkah sahaja untuk menghisap rokok elektronik (vape).
“Tak sampai seminit, saya disapa oleh pihak berkuasa yang meminta kad pengenalan dan terus mengeluarkan saman terhadap saya.
“Saya tanya apa kesalahan saya kepada penguat kuasa terbabit, dia memberitahu saya gagal mematuhi SOP dan menanggalkan pelitup muka di tempat awam. Saya hanya tanggalkan sekejap sahaja dan pada masa itu hanya saya seorang sahaja di luar kedai, tetapi pihak berkuasa bertegas meberitahu ia tetap satu kesalahan,” katanya ketika dihubungi Kosmo! Online sebentar tadi.
Mustaqim mendedahkan perkara itu menerusi satu hantaran Instagramnya hari ini.
Walau bagaimanapun, Mustaqim, 35, mengakui kesilapannya dan turut berpesan kepada semua untuk tidak mengingkari peraturan yang telah ditetapkan oleh kerajaan.

“Saya mengaku salah dan tak akan ulangi perkara sama. Saya nak ingatkan juga pada mereka di luar sana, jangan ambil mudah walaupun kita fikir tidak menjadi kesalahan kalau membuka pelitup muka dia tempat yang tidak ramai orang.
“Saya tak salahkan pihak berkuasa kerana mereka hanya menjalankan tugas. Selama ini saya memang ikut SOP dan pakai pelitup muka bila berada di tempat awam, cuma nasib saya tidak baik pada waktu kejadian,” katanya. – K! ONLINE


Video gelandangan cedera ditumbuk penyamun tular
Oleh AHMAD SHAHERMAN SHAMSURI

17 November 2020, 4:21 pm
Oleh NOOR HASLIZA NUSI
GEORGE TOWN – Video seorang warga emas lelaki yang berkerusi roda ditumbuk seorang suspek lelaki dalam kejadian cubaan samun di tepi Jalan Lebuh Cina di sini Sabtu lalu tular di media sosial hari ini.
Klip video yang dirakam menerusi televisyen litar tertutup (CCTV) itu mula tersebar menerusi aplikasi WhatApp sejak pagi tadi.
Video berdurasi 1 minit 22 saat itu menunjukkan kelibat seorang suspek lelaki sedang berdiri di sebelahnya lalu dilihat cuba menarik beg yang disilang pada badan mangsa.
Dalam kejadian itu, suspek yang memakai baju-t berwarna jingga dilihat bertubi-tubi menumbuk ke arah muka mangsa sehingga hampir terjatuh dari kerusi roda tersebut.
Mangsa yang kemudiannya diselamatkan seorang wanita separuh usia itu juga bertindak menolak suspek sehingga menyebabkan lelaki itu melarikan diri dengan sebuah motosikal yang ditunggang rakannya.

Ketua Polis Daerah Timur Laut, Asisten Komisioner Soffian Santong berkata, polis berjaya menahan suspek kira-kira pukul 10.30 pagi hari sama, selepas sejam kejadian dilaporkan berlaku pada pukul 9.30 pagi.
“Suspek lelaki berketurunan India berusia 32 tahun itu mempunyai sembilan rekod lampau berkaitan dadah dan jenayah.
“Hasil ujian saringan awal polis mendapati suspek negatif sebarang pengambilan dadah dan telah dimasukkan ke Hospital Pulau Pinang kerana menghidap penyakit tibi dan pendarahan dalam perut,” katanya di sini hari ini.
Jelasnya, pihak polis masih mengesan penunggang motosikal terbabit yang kini masih bebas.
“Mangsa ialah seorang gelandangan berusia 66 tahun yang mengalami patah kaki kiri dan kanan akibat kemalangan serta berkerusi roda.
“Akibat kejadian itu, dia mengalami kecederaan ringan pada muka,” ujarnya.
Kes disiasat mengikut Seksyen 394 Kanun Keseksaan iaitu cubaan samun dan mendatangkam kecederaan. K! ONLINE


Gagal seludup 379kg daun ketum ke Thailand
Oleh NUR ANATI JUHARI

17 November 2020, 4:14 pm
KUALA NERANG – Kegiatan penyeludupan daun ketum ke Thailand didalangi empat lelaki tumpas apabila mereka ditahan Angkatan Tentera Malaysia (ATM) dari Kem Sahara di sebuah ladang getah di Durian Burung dekat sini semalam.
Empat suspek berusia antara 22 hingga 27 tahun itu ditahan bersama 13 guni berisi daun ketum seberat 379 kilogram (kg) dianggarkan bernilai lebih RM4,000 kira-kira pukul 3 petang.
Ketua Polis Daerah Padang Terap, Deputi Superintendan Mulkiaman Manzar memberitahu, suspek terdiri daripada tiga warga tempatan dan seorang warga Thailand yang tidak mempunyai sebarang dokumen pengenalan diri.
“Mereka disyaki mahu menyeludup daun ketum itu ke Thailand dengan menggunakan motosikal yang mana warga Thailand dipercayai berperanan sebagai pemandu arah ke lorong tikus,” katanya pada sidang akhbar di Ibu Pejabat Polis Daerah Padang Terap di sini hari ini.
Kata beliau, semua suspek dipercayai mengambil upah sebanyak RM50 bagi setiap guni yang diseludup ke negara jiran setiap kali mendapat permintaan.
“Mereka disyaki melakukan kegiatan penyeludupan daun ketum menggunakan motosikal sejak enam bulan lalu.

“Kumpulan penyeludup ini juga kerap menukar tempat dan masa untuk melakukan penyeludupan bagi mengelak dikesan pihak berkuasa,” ujarnya.
Tambah beliau, semua suspek yang tidak bekerja melakukan kegiatan berkenaan untuk menyara kehidupan. – K! ONLINE


Dua rakan mengaku tidak bersalah tipu doktor
Oleh NUZULSHAM SHAMSUDDIN

17 November 2020, 4:56 pm
KUALA LUMPUR – Dua rakan mengaku tidak bersalah di Mahkamah Majistret hari ini atas pertuduhan cuba menipu seorang doktor dengan memberikan surat palsu bagi memohon sumbangan majlis bacaan tahlil dan doa selamat Covid-19.
Kedua-dua tertuduh iaitu Mohd. Rizul Fuadzam Abu Bakar, 44, dan Mohamad Razif Mohamad Razlan, 39, membuat pengakuan tidak bersalah itu selepas pertuduhan dibacakan jurubahasa di hadapan Majistret Aina Azahra Arifin.
Mengikut pertuduhan, mereka didakwa bersama-sama cuba menipu Dr. Kwan Mun Keong, 50, dengan memperdayakan mangsa untuk mempercayai bahawa surat mohon sumbangan untuk majlis bacaan tahlil dan doa selamat bagi penularan wabak Covid-19 adalah tulen, bagi tujuan meminta sumbangan wang yang mana dalam pengetahuan mereka surat itu adalah palsu.
Kesalahan itu didakwa dilakukan di sebuah klinik di Pusat Perubatan Universiti Malaya (PPUM) di sini, pukul 5.44 petang pada 9 November lalu.
Berikutan itu pendakwaan dikemukakan mengikut Seksyen 420/511 Kanun Keseksaan dan dibaca bersama Seksyen 34 Kanun Keseksaaan yang memperuntukkan hukuman penjara tidak kurang setahun dan tidak lebih 10 tahun dan dengan sebat dan boleh juga didenda, jika sabit kesalahan.
Terdahulu Timbalan Pendakwa Raya Illya Syaheedah Mohd. Razif menawarkan jaminan RM7,000 bagi setiap tertuduh.

Bagaimanapun Mohd. Rizul Fuadzam merayu jaminan rendah kerana dia yang telah diberhentikan selain perlu menyara isteri yang sedang mengandung serta lima orang anak manakala Mohamad Razif yang merupakan penjual kereta juga memohon jaminan rendah atas alasan dia menyara ibu bapanya.
Selepas mendengar permohonan kedua-dua belah pihak, Aina Azahra membenarkan kedua-dua tertuduh yang tidak diwakili peguam itu masing-masing diikat jamin RM6,500 dengan seorang penjamin dan menetapkan 4 Januari 2021 untuk sebutan semula kes bagi lantikan peguam.
Sementara itu, di hadapan Mahkamah Majistret lain, Mohd. Rizul Fuadzam turut mengaku tidak bersalah atas pertuduhan memalsukan surat memohon sumbangan untuk majlis bacaan tahlil dan doa selamat berhubung Covid-19, dengan niat supaya dokumen palsu tersebut digunakan bagi tujuan hendak menipu.
Tertuduh didakwa melakukan kesalahan itu pada tempat, waktu dan tarikh sama, mengikut Seksyen 468 Kanun Keseksaan yang memperuntukkan hukuman penjara selama tempoh boleh sampai tujuh tahun dan boleh dikenakan denda.
Dalam prosiding itu, Timbalan Pendakwa Raya Nur Fatin Mohamad Farid tidak menawarkan jaminan.
Majistret Mohamad Aizat Abdul Rahim kemudian membenarkan tertuduh diikat jamin RM4,000 dengan seorang penjamin dan menetapkan 11 Januari 2021 untuk sebutan semula kes.
Difahamkan, doktor terbabit yang ingin memberi sumbangan sebanyak RM10,000 hanya menyedari ditipu setelah meminta rakannya mengenal pasti surat tersebut samada tulen atau palsu.K!ONLINE


Polis bantuan maut digilis
Oleh NOR AZIHAN MD. GHAZALI

17 November 2020, 5:11 pm
KUALA LANGAT – Seorang polis bantuan maut selepas motosikal ditunggangnya terbabas sebelum digilis sebuah kereta di Kilometer 21, Jalan Klang-Banting-Port Dickson di sini hari ini.
Mangsa, Muhammad Arif Asyraf Abdul Manaf, 31, yang bekerja di syarikat Amsteel meninggal dunia di lokasi kejadian akibat parah di kepala dan badan dalam kejadian kira-kira pukul 6.30 pagi itu.
Ketua Polis Daerah Kuala Langat, Superintendan Azizan Tukiman berkata, siasatan awal mendapati kejadian berlaku ketika mangsa yang menunggang motosikal jenis Demak dalam perjalanan ke Banting dari Klang.
Menurutnya, sebaik tiba di lokasi kejadian mangsa telah hilang kawalan dan terbabas lalu melanggar besi penghadang jalan.
“Akibat pelanggaran tersebut mangsa telah terjatuh ke jalan raya sebelum sebuah kereta jenis Proton Wira dipandu lelaki berusia 59 tahun gagal mengelak sebelum menggilis mangsa.
“Mangsa yang disahkan meninggal dunia di lokasi telah dihantar ke Hospital Banting untuk bedah siasat,” katanya ketika dihubungi Kosmo! di sini hari ini.

Tambah Azizan, pemandu kereta yang merupakan pekerja pendawaian elektrik tidak mengalami sebarang kecederaan.
Kes disiasat mengikut Seksyen 41(1) Akta Pengangkutan Jalan (APJ) 1987. – K! ONLINE


Bot peronda 24 jam di lokasi strategik halang pencerobohan nelayan asing
Oleh SHAMSUL KAMAL AMARUDIN

17 November 2020, 3:32 pm
LUMUT – Agensi Penguatkuasaan Maritim Malaysia (APMM) kini menempatkan bot peronda secara statik selama 24 jam di lokasi strategik perairan negara di Perak yang dikenal pasti sering diceroboh nelayan asing.
Bot peronda yang memuatkan antara 15 hingga 20 pegawai dan anggota yang dilengkapi persenjataan itu, ditempatkan pada kedudukan antara 30 hingga 50 batu nautika di barat laut Pulau Jarak dekat sini.
Pada masa sama, sebuah bot pemintas dikenali Benteng 6 yang mempunyai kelajuan 60 knot pula ditempatkan di sekitar perairan Pangkor yang boleh digerakkan bila-bila masa dan boleh sampai di lokasi tersebut kurang sejam.
Pengarah APMM Perak, Kepten Maritim Shahrizan Raman, berkata pesawat agensi itu, Tentera Laut Diraja Malaysia (TLDM) dan Pasukan Gerakan Marin (PGM) turut melakukan rondaan udara setiap hari, selain pengesanan melalui radar serta maklumat daripada nelayan tempatan.
Menurutnya, tindakan itu dilakukan selepas pihaknya mengenal pasti empat ‘lokasi panas’ yang sering menjadi tumpuan pencerobohan nelayan Indonesia di barat laut Pulau Jarak, sejak beberapa bulan lalu.
“Sejak Perintah Kawalan Pergerakan (PKP) dilaksanakan Mac lalu sehingga kini, APMM sudah melakukan 66 aktiviti pengusiran melibatkan 199 bot nelayan Indonesia.

“Bilangan terbesar diusir ialah pada 18 September melibatkan 52 bot diikuti 40 bot masing-masing pada 17 September dan 13 November, serta 25 bot pada 20 Julai lalu,”katanya ketika ditemui pemberita di pejabatnya di sini semalam.
Mengulas lanjut, beliau berkata, semua nelayan itu datang dari kawasan Belawan, Medan atau Tanjung Balai di Sumatera, Indonesia dan ketika soal siasat, sering memberi alasan terlajak dan tidak tahu sudah masuk perairan Malaysia.
“Pencerobohan sering berlaku ketika musim cuaca baik dan mendakwa lokasi diceroboh itu ada banyak ikan,”ujarnya.
Sementara itu, mengulas kebimbangan orang ramai terhadap pencerobohan itu dengan menyifatkan pihak berkuasa maritim Malaysia terlalu berlembut berbanding tindakan pihak berkuasa Indonesia yang membakar bot nelayan asing yang menceroboh perairan negara itu sebelum ini.
Shahrizan berkata, tindakan pengusiran dan bukan tangkapan terhadap bot serta nelayan Indonesia dilakukan sejak PKP atas arahan Majlis Keselamatan Negara (MKN).
“Disebabkan penularan wabak Covid-19 yang tidak terkawal di negara jiran itu, yang dikhuatiri boleh merebak ke negara ini jika semua nelayan itu ditahan dan ditempatkan di pusat tahanan di negara ini.
“Langkah pengusiran itu adalah tindakan terbaik buat masa ini untuk mencegah penularan wabak Covid-19 dari luar negara,”katanya.-K! ONLINE


Dua suspek utama cetuskan provokasi dicekup
Oleh EDDY AQMAL MOHAMED HAMIDI

17 November 2020, 4:10 pm
SERDANG – Dua lelaki yang sebelum ini diburu berhubung kejadian membuat provokasi terhadap anggota kereta peronda polis (MPV) dengan membakar mercun pada 13 November lalu di Taman Serdang Jaya di sini akhirnya berjaya diberkas.
Ketua Polis Daerah Serdang, Asisten Komisioner Razali Abu Samah berkata, suspek yang berusia 38 tahun dan 27 tahun itu berjaya ditahan hasil maklumat serta risikan yang dilakukan sebelum tangkapan dibuat kira-kira pukul 10 malam semalam.
“Kedua-dua suspek ditahan di Jalan Bandar Kinrara 5, Bandar Kinrara dan kini direman selama tiga hari bermula hari ini bagi membantu siasatan.
“Kes disiasat di bawah Seksyen 506 Kanun Keseksaan,”katanya menerusi satu kenyataan di sini hari ini.
Kosmo! hari ini melaporkan tentang penahanan lapan lelaki yang dipercayai ahli kongsi gelap selepas mereka bertindak melakukan provokasi terhadap anggota MPV dengan membakar mercun.
Kumpulan tersebut yang dipercayai berada di bawah pengaruh alkohol dikatakan sengaja membakar mercun papan berdekatan MPV serta mengejek anggota yang terperangkap dalam kepungan itu selama 30 minit.

Kesemua lapan suspek kemudiannya ditahan kelmarin bagi membantu siasatan namun dua suspek utama berjaya melarikan diri sebelum berjaya dijejaki semalam.-K! ONLINE


Masjid Ar-Rahman, Lata Rek perlu dana RM5 juta
Oleh ROHANA MOHD. NAWI

17 November 2020, 5:04 pm
KOTA BHARU – Masjid Ar-Rahman Mukim Lata Rek dekat Kuala Krai memerlukan dana sebanyak RM5 juta bagi menggantikan struktur binaan lama masjid itu yang sudah berusia lebih 40 tahun lalu.
Pembinaan masjid berkenaan dijangka bermula awal tahun depan sekiranya peruntukkan kewangan sudah mencukupi hasil daripada sumbangan orang ramai.
Pengerusi Masjid Al-Rahman, Abdul Rahman Yaakob berkata, dia bersama ahli jawatankuasa masjid berkenaan mengalu-alukam sumbangan penderma agar pembinaan masjid boleh dijalankan dengan segera.
Katanya, masjid tersebut akan dibina di atas tapak asal yang telah memiliki pelbagai kemudahan khususnya untuk menampung kira-kira 400 jemaah dalam satu-satu masa.
“Masjid yang terletak berdekatan dengan Istana Sangkut itu dijangka akan menarik lebih ramai pelancong dari dalam dan luar negara.
“Kedudukan masjid Ar-Rahman berada kira-kira satu kilometer dari jalan alternatif Kuala Krai – Gua Musang yang menghubungkan pengguna jalan raya dengan pusat peranginan dan pelancongan air terjun Lata Rek,” katanya pada sidang akhbar pihak masjid dan Yayasan Pembangunan Usahawan Kelantan (YPUK) di sini hari ini.

Hadir sama, Speaker Dewan Undangan Negeri, Datuk Abdullah Yaakob; Pengerusi YPUK, Hanafi Yusoff dan Pengurus Pembinaan Masjid Ar-Rahman, Abd.Halim Yusuf.
Jarak daripada masjid ke Istana Sangkut adalah kira-kira tiga kilometer
Sementara itu, Pengurus Projek Abd. Halim Yusuf berkata, YouTuber terkenal, Syahmi Sazli dijangka akan membantu mempromosikan mengenai kutipan untuk pembinaan Masjid Al-Rahman.
Beliau berkata, dengan cara itu, ia diharap mampu menarik lebih ramai penderma yang tampil menyalurkan sumbangan.
“Saya yakin kerjasama yang diberikan oleh pihak Syahmi Sazli nanti lebih banyak kutipan yang diterima,” katanya.
Orang ramai yang ingin menyumbang boleh melalui Bank Rakyat 11-0157663-3 di bawah akaun Masjid Ar-Rahman Mukim Lata Rek atau boleh menghubungi Tuan Siti Suhajira Tuan Soh di 013-991 1383.-K! ONLINE


Maut lepas keluar minum bersama rakan
Oleh MOHAMAD FAHD RAHMAT

17 November 2020, 4:33 pm
KLUANG – Seorang pemandu Perodua Myvi maut manakala rakannya cedera ringan di kepala selepas kereta dinaiki mereka terbabas di kilometer 85.5 Jalan Kota Tinggi-Kluang malam tadi.
Mangsa yang maut dikenali sebagai Hairul Hilman Rizal, 22, disahkan meninggal dunia ketika menerima rawatan di Hospital Enche’ Besar Hajjah Khalsom di sini, manakala penumpangnya pula dikenali sebagai Muhammad Radhi Rozali, 21.
Ketua Polis Daerah Kluang, Asisten Komisioner Low Hang Seng berkata, kemalangan tersebut dilaporkan berlaku kira-kira pukul 12.30 tengah dan hasil siasatan awal mendapati kawasan kemalangan adalah jalan selekoh dan permukaan jalan basah.
“Kemalangan berlaku apabila kenderaan dari arah Kota Tinggi menghala Ke Kluang telah hilang kawalan lalu terbabas di bahu jalan sebelah kiri.
“Hari ini pada 8.20 pagi polis menerima maklumat daripada waris mengatakan pemandu Perodua Myvi telah meninggal dunia,” katanya ketika dihubungi hari ini.
Beliau berkata, kes disiasat mengikut Seksyen 41(1) Akta Pengangkutan Jalan (APJ) 1987 dan kenderaan dibawa ke Pusat Pemeriksaan Kenderaan Berkomputer (PUSPAKOM) Sri Lalang untuk pemeriksaan.

Sementara itu, abang Muhammad Radhi dikenali sebagai Arif Amali Rozali , 25, berkata, dia mendapat panggilan mengenai kejadian daripada rakannya dan bergegas ke tempat kejadian dari Kampung Bentong.
“Mereka dalam perjalanan pulang ke rumah selepas selesai minum di Taman Seri Impian dan ketika sampai di lokasi hujan renyai,” katanya.
Tambahnya, arwah rakan adiknya itu selamat dikembumikan di Tanah Perkuburan Islam Jalan Haji Manan tengahari tadi.-K! ONLINE


Saringan Covid-19 dalam komuniti sebagai langkah pencegahan dan kawalan
Oleh SHAARANI ISMAIL

17 November 2020, 3:44 pm
IPOH – Tindakan Jabatan Kesihatan Negeri Perak membuat saringan Covid-19 dalam komuniti di daerah Kinta seperti tular di media sosial adalah sebagai langkah pencegahan dan kawalan.
Pengarah Kesihatan Perak, Datuk Dr. Ding Lay Ming berkata, pihaknya perlu mengambil langkah lebih drastik bagi membendung penularan jangkitan virus berkenaan.
“Melalui pemantauan ini, dalam tempoh 14 hari kebelakang, Mukim Ipoh, di Daerah Kinta telah melaporkan sebanyak 53 kes Covid-19 baru dan Jabatan Kesihatan melakukan pengesanan kontak rapat kepada setiap kes positif.
“Jabatan Kesihatan juga membuat saringan Covid-19 kepada kontak rapat ini dan dikuarantin selama 14 hari di stesen kuarantin yang disediakan,” katanya dalam kenyataan di sini hari ini.
Baru-baru ini tular beberapa gambar yang dimuat naik di laman facebook dan media sosial mengenai tindakan Jabatan Kasihatan membuat saringan Covid-19 di sebuah lokaliti di daerah Kinta berikutan daerah berkenaan yang diisytiharkan sebagai zon merah.
Lay Ming berkata, sehingga semalam, sebanyak 885 kes Covid-19 telah dilaporkan di seluruh negeri Perak dan sebanyak 9 kes kematian dilaporkan menjadikan kadar kematian Covid-19 di Perak adalah sebanyak 1.02 peratus.

“Sepanjang gelombang ketiga pandemik Covid-19, Perak telah mencatatkan sebanyak 616 kes dengan tiga kematian,”ujarnya.
Menurutnya lagi, bagi lokaliti yang dikenal pasti dengan kadar jangkitan yang membimbangkan, aktiviti pencegahan diperkukuhkan lagi dengan pengesanan kes aktif.
“Saringan kesihatan kepada penduduk yang berisiko akan dijalankan dan diambil sampel ujian. Mereka yang disaring akan diberikan Perintah Pengawasan dan Pemerhatian di rumah sehingga keputusan ujian diperolehi,” katanya.
Beliau berkata, semua fasiliti kesihatan yang beroperasi dalam mukim Ipoh telah diminta untuk meningkatkan saringan gejala Covid-19 bagi pesakit-pesakit yang mendapatkan rawatan di fasiliti mereka terutamanya pesakit dengan gejala jangkitan saluran pernafasan atas.
Katanya, semua pihak diingatkan supaya mematuhi prosedur operasi standard (SOP) serta arahan kerajaan dari semasa ke semasa.-K! ONLINE


Remaja diberkas 12 jam selepas menyamun
Oleh ABDUL RAZAK IDRIS

17 November 2020, 3:08 pm
KUALA SELANGOR – Kepantasan pihak polis berjaya menahan seorang remaja yang menyamun lelaki warga emas dalam tempoh 12 jam di pekan Jeram, di sini hari ini.
Suspek berusia 17 tahun ditangkap pukul 1.30 pagi tadi selepas melakukan jenayah itu kira-kira pukul 2 petang semalam.
Ketua Polis Daerah Kuala Selangor Superintendan Ramli Kasa berkata, kejadian dikatakan berlaku ketika mangsa berusia 85 tahun tinggal bersendirian di rumahnya di Kampung Bukit Kuching Tengah, Jeram.
Katanya, suspek yang tiba-tiba datang terus menyerang dan memijak badan mangsa.
“Suspek kemudiannya menghunus sebilah pisau ke arah mangsa supaya tidak menjerit sebelum terus mengeladah barang dalam rumah warga emas berkenaan.
“Sebuah telefon bimbit model Samsung milik mangsa telah disamun sebelum suspek melarikan diri
menggunakan pintu di bahagian dapur rumah mangsa,” katanya dalam kenyataan di sini hari ini.

Kata beliau, berikutan kejadian tersebut mangsa telah mengalami kecederaan di bahagian kepala serta menerima lima jahitan.
Tambah Ramli, bertindak hasil maklumat suspek yang kemudiannya berjaya ditangkap selain menemukan pisau digunakan dalam kejadian samun tersebut.
“Soal siasat mendapati suspek mengaku melakukan jenayah tersebut dan kini direman selama tiga hari bermula hari ini.
“Kes disiasat mengikut Seksyen 394 Kanun Keseksaan,” katanya. -K!ONLINE


3,550 pekerja Top Glove akan disaring Covid-19
Oleh MOHAMAD NAUFAL MOHAMAD IDRIS

17 November 2020, 2:41 pm
KLANG – Seramai 3, 550 pekerja Top Glove yang terdiri daripada pekerja Nepal dan Bangladesh akan bakal menjalani saringan Covid-19 selaras penguatkuasaan Perintah Kawalan Pergerakan Diperketatkan (PKPD) yang bermula hari ini.
Ketua Polis Daerah Klang Utara, Asisten Komisioner Nurulhuda Mohd. Salleh berkata, saringan dijadualkan dilakukan Pejabat Kesihatan Daerah (PKD) Klang esok selepas proses bancian dijalankan hari ini.
“PKPD ini dibahagikan kepada dua sektor iaitu A melibatkan 39,000 meter persegi (m2) dan Sektor B seluas 41,000 m2.
“Jumlah keseluruhan kawasan 80,000 m2 atau 6.3 hektar,” katanya ketika ditemui pemberita di PKPD berkenaan hari ini.
Kata beliau, turut terlibat dalam saringan itu dianggarkan 1,200 penduduk yang tinggal di kedua-dua sektor tersebut namun jumlah sebenar masih dalam bancian.
Nurulhuda menjelaskan pelaksanaan PKPD di kedua-dua sektor terbabit melibatkan tiga syif dengan kekuatan seramai 200 orang kakitangan.

Ini termasuk Polis Diraja Malaysia, Angkatan Tentera Malaysia, Jabatan Kesihatan Daerah, Angkatan Pertahanan Awam (APM), Majlis Perbandaran Klang, Pejabat Daerah dan Tanah Klang, Bomba dan Jabatan Kebajikan Masyarakat.
Ketika ditanya sama ada kilang Top Glove akan ditutup, Nurulhuda menegaskan operasi kilang akan berjalan seperti biasa.
“PKPD ini hanya melibatkan pekerja yang tinggal di asrama dalam dua sektor tersebut sahaja. Kita juga menyediakan talian khas 0136319326 bagi bilik gerakan sektor B,” katanya.
Kerajaan semalam mengumumkan pelaksanaan PKPD di asrama pekerja Top Glove, Klang bermula hari ini sehingga 30 November depan.
Pelaksanaan PKPD di kawasan berkenaan terpaksa dibuat selepas Kementerian Kesihatan (KKM) mengesan 215 kes positif Covid-19. -K!ONLINE


Wan Azizah cadang potong gaji, elaun menteri
Oleh ZULKIFLI MANZOR

17 November 2020, 2:37 pm
PETALING JAYA – Elaun dan yuran Ahli Parlimen yang menjadi pengerusi syarikat berkaitan kerajaan (GLC) dan syarikat pelaburan berkaitan kerajaan (GLIC) wajar dipotong sebanyak 50 peratus.
Ahli Parlimen Pandan, Datuk Seri Dr. Wan Azizah Wan Ismail berkata, gaji Ahli Parlimen yang menjawat jawatan penting juga wajar dipotong sebanyak 10 peratus bagi menonjolkan kepemimpinan melalui teladan.
Beliau yang juga bekas Timbalan Perdana Menteri berkata, penjimatan pembayaran gaji, elaun dan yuran itu boleh disalurkan terus kepada Tabung Covid-19.
“Negara memerlukan kepimpinan melalui teladan. Dalam hal ini saya cadangkan potongan sebanyak 10 peratus ke atas gaji Perdana Menteri, Menteri Kanan, Menteri, dan Timbalan Menteri sehingga akhir tahun 2021,” katanya pada sesi perbahasan Belanjawan 2021 di Dewan Rakyat hari ini.
Wan Azizah berkata, beliau percaya Ahli Parlimen pembangkang bersetuju untuk memotong 10 peratus elaun mereka bagi disalurkan ke Tabung Covid-19 dengan syarat Ahli Parlimen kerajaan bertindak serupa.
Dalam pada itu, Wan Azizah berkata, Belanjawan 2021 mestilah inklusif dan peruntukan bagi setiap Pusat Khidmat Rakyat Parlimen perlu diberi sama rata antara blok kerajaan dan pembangkang.

Kata beliau, Belanjawan 2021 tidak boleh bersifat terhad atau sempit dan perlu komprehensif demi kebajikan rakyat, pemulihan ekonomi negara dan pembendungan efektif wabak Covid-19. – K! ONLINE


Elak kawasan pantai musim tengkujuh
Oleh MOHD AZLI ADLAN

17 November 2020, 3:00 pm
KUALA NERUS – Orang ramai dinasihatkan agar menjauhi kawasan pantai terutama Pantai Timur termasuk Terengganu sepanjang musim tengkujuh ini.
Pengarah Jabatan Bomba dan Penyelamat Malaysia (JBPM) Terengganu, Md. Hilman Abd. Rashid berkata, sebarang aktiviti air termasuk berenang tidak sesuai dilakukan di kawasan pantai di negeri ini ekoran cuaca tidak menentu dan fenomena ombak besar dan air pasang pada monsun Timur Laut.
Beliau berkata, perairan Terengganu pada masa ini juga agak bergelora pada waktu ini berikutan tempias bencana ribut taufan yang telah melanda Filipina dan Vietnam baru-baru ini.
“Banyak kematian disebabkan aktiviti air telah dicatatkan di negeri ini pada musim tengkujuh pada bulan November hingga Mac setiap tahun.
“Seramai 16 maut akibat lemas pada dua tahun lalu manakala tahun lalu, 12 orang telah dilaporkan terkorban. Kalau boleh pada tahun ini, jika tidak boleh sifar kematian, kita berharap statistiknya berkurangan,” katanya selepas melakukan pemantauan di Pantai Tanjung Gelam di sini hari ini.
Dalam perkembangan sama, Md. Hilman berkata, JBPM telah melantik 12 nelayan untuk menganggotai Pasukan Penyelamat dan Keselamatan Air (SWART) bagi memantau beberapa kawasan pantai di negeri yang berisiko sepanjang musim tengkujuh ini.

Beliau berkata, anggota SWART yang bertaraf pegawai bomba bantuan tersebut akan melakukan rondaan dan memberi khidmat nasihat kepada pengunjung di kawasan pantai terlibat. – K! ONLINE


Jenazah Baharom dikebumikan selepas Zuhur
Oleh MOHD RIDZAUDDIN ROSLAN

17 November 2020, 2:47 pm
KUALA LUMPUR- Jenazah Allahyarham Datuk Baharom Mahusin selamat dikebumikan di Tanah Perkuburan Islam Raudhatul Sakinah Taman Batu Muda di sini kira-kira pukul 2.30 petang tadi.
Terdahulu, jenazah bekas Pengarang Kosmo! itu tiba di Masjid Bilal Bin Rabbah Taman Koperasi Polis kira-kira pukul 10.15 pagi tadi untuk dimandikan dan dikafankan selepas dibawa dari Pusat Perubatan Universiti Malaya (PPUM).
Turut hadir memberi penghormatan terakhir antaranya Menteri Kanan Pertahanan, Datuk Seri Ismail Sabri Yaakob dan ibu Allahyarham, Safiah Dollah.
Hadir sama, bekas Ketua Pengarang Kumpulan Utusan Malaysia Tan Sri Johan Jaaffar dan Datuk Seri Aziz Ishak serta Ketua Pegawai Eksekutif Institut Akhbar Malaysia, Datuk Dr. Chamil Wariya.
Menurut isteri kepada Allahyarham, Datin Noor Fuzana Yaakub, suaminya merupakan seseorang yang bersemangat dan berdedikasi terhadap kerjaya kewartawanan.
“Ketika Johan Jaafar memberikan artikel kepadanya, walaupun dalam keadaan menggeletar, dia tetap menghantar kepada pengarang.

“Dia masih mengingati Johan Jaafar punya tarikh akhir penghantaran artikel meskipun ketika menerima rawatan,” katanya kepada Kosmo! tadi.
Baharom, 54 tahun, yang bertugas sebagai Ketua Pengarang Sinar Harian menghembuskan nafas terakhirnya di PPUM kira-kira 7.20 pagi tadi selepas menerima rawatan di pusat perubatan itu. -K! ONLINE


Emma Maembong selamat lahirkan anak lelaki 8 November lalu
Oleh KOSMO!

17 November 2020, 3:08 pm
PETALING JAYA – Pelakon Emma Maembong, 27, selamat melahirkan anak lelaki sulungnya pada 8 November lalu.
Berita gembira itu didedahkan oleh suaminya, Muhammad Shazli Azhar, 32, dalam satu hantaran menerusi Instagramnya sebentar tadi.
Dalam hantaran tersebut, Muhammad Shazli turut memuat naik foto mereka sekeluarga termasuk wajah bayi lelaki mereka.
Perkongsian tersebut sekali gus menjawab teka-teki mengenai khabar angin pemilik nama penuh Fatimah Rohani Ismail itu sudah bersalin.
“Alhamdulillah pada 8 November 2020 Allah SWT itu maha Besar,” tulisnya ringkas.
Bagaimanapun, Muhammad Shazli tidak berkongsi nama anak sulung mereka itu.

Ruangan komen Shazli turut dihujani dengan ucapan taniah daripada beberapa selebriti tanah air dan juga netizen.
Emma dan Muhammad Shazli sah bergelar suami isteri dalam sebuah majlis tertutup di Bukit Damansara pada 20 Februari lalu. – K! ONLINE


Tunggu masa ceroboh Sabah
17 November 2020, 1:50 pm
PETALING JAYA – Pengganas Sulu, Kumpulan Abu Sayyaf (ASG) dan kumpulan penculik bagi mendapatkan wang tebusan (KFR) kini menunggu masa untuk menceroboh kawasan Timur Sabah untuk tujuan penculikan. Ketua Polis Negara, Tan Sri Abdul Hamid Bador berkata, ancaman itu sentiasa ada memandangkan tiga kumpulan tersebut menunggu peluang untuk memasuki kawasan sepanjang 1,400 kilometer bermula dari Kudat ke Tawau. Menurut Abdul Hamid, kumpulan-kumpulan penjenayah itu tidak pernah berhenti berusaha untuk menceroboh biarpun berdepan ancaman Covid-19. “Mereka (penculik dan penceroboh) sentiasa berhubung…

Sila Log Masuk atau Langgan untuk membaca berita sepenuhnya


APMM usir lima bot nelayan Vietnam ceroboh perairan Terengganu
Oleh MOHD AZLI ADLAN

17 November 2020, 1:48 pm
KUALA TERENGGANU – Maritim Malaysia (APMM) mengusir lima bot nelayan Vietnam yang telah dikesan mencerobohi perairan Terengganu pada Sabtu lalu.
Kesemua bot nelayan Vietnam itu dijumpai pada tiga lokasi berbeza antara 137 hingga 144 batu nautika dari perairan Kuala Terengganu.
Pengarah Maritim Terengganu, Kepten Maritim Muhammad Suffi Mohd. Ramli berkata, kelima-lima bot nelayan Vietnam berkenaan dikesan oleh pesawat udara Bombardier CL415 milik APMM yang sedang melakukan rondaan pengawasan di perairan berkenaan.
“Maklumat itu telah disalurkan kepada Kapal Maritim (KM) Langkawi yang kemudiannya mengarahkan anggota penguat kuasa APMM bergegas ke lokasi tersebut dengan menggunakan bot peronda masing-masing.
“Walaupun kesemua bot nelayan Vietnam itu cuba melarikan diri menuju ke sempadan perairan antarabangsa namun gagal kerana berjaya dipintas bot peronda APMM,” katanya kepada Kosmo! di sini hari ini.
Muhammad Suffi berkata, anggota penguat kuasa APMM telah melakukan pemeriksaan di setiap bot itu sebelum merampas pukat dan membuang bekalan air dan makanan milik nelayan Vietnam tersebut.

Jelas beliau, tindakan itu bertujuan untuk memastikan nelayan-nelayan asing tiada pilihan lain selain pulang ke negara asal mereka. – K! ONLINE


Jenazah Hasbullah selamat dikebumikan
Oleh MUHAMAD TARMIZE MOHD NOR

17 November 2020, 3:04 pm
GERIK – Jenzah Ahli Parlimen Gerik, Allahyarham Datuk Hasbullah Osman selamat disemadikan di Tanah Perkuburan Islam Kampung Padang di sini kira-kira pada pukul 11.45 pagi tadi.
Terdahulu, jenazah Allahyarham tiba di kediaman keluarganya di Kampung Ulu Kenderong di sini pada pukul 5.30 pagi dari Hospital Raub, Pahang.
Jenazah kemudiannya dibawa ke Masjid Jamek Gerik pada pukul 10.30 pagi untuk disolatkan.
Solat jenazah diimamkan sendiri anak sulungnya, Mohd. Haris Helmi, 34, sebelum diiringi 300 individu ke Tanah Perkuburan Islam Kampung Padang untuk disemadikan.
Antara pemimpin yang hadir ialah bekas Menteri Besar Perak, Tan Sri Tajol Rosli Ghazali dan Datuk Seri Dr. Zambry Abd. Kadir; Pengerusi UMNO Perak, Datuk Saarani Mohamad dan Pesuruhjaya Pas Perak, Razman Zakaria.
Allahyarham meninggal dunia kira-kira pada pukul 7 malam semalam akibat serangan jantung di Hospital Raub.

Beliau yang juga Ketua UMNO Bahagian Gerik meninggalkan dua isteri dan lapan anak yang berusia antara tiga bulan hingga 34 tahun.-K! ONLINE


Pasangan kekasih pilih hotel jadi sarang dadah
Oleh MOHD SYALMIZI HAMID

17 November 2020, 2:00 pm
SEBERANG PERAI – Agensi Anti Dadah Kebangsaan (AADK) daerah Seberang Perai Tengah menahan sepasang kekasih di dalam sebuah bilik hotel di Juru, Bukit Mertajam di sini selepas mereka didapati terlibat penyalahgunaan dadah semalam.
Penahanan ke atas pasangan berusia 27 dan 32 tahun itu dibuat kira-kira pukul 10 pagi hasil risikan selepas AADK menerima maklumat berhubung kegiatan itu.
Pengarah AADK negeri, Elmariah Chung berkata, pihaknya mendapati pasangan terbabit sering keluar masuk ke hotel itu bersama beberapa rakan sehingga menimbulkan rasa curiga.
“Justeru intipan telah dibuat sebelum mereka ditahan dalam operasi tersebut.
“Siasatan mendapati kedua-dua suspek dipercayai menjalankan aktiviti pengedaran dan penagihan dadah di bilik hotel berkenaan sejak empat hari lalu,” katanya dalam kenyataan di sini hari ini.
Jelasnya, ujian saringan air kencing ke atas pasangan terbabit turut mendapati kedua-dua mereka positif dadah jenis syabu.

“Selain itu, suspek lelaki juga mempunyai rekod lampau berkaitan dadah, manakala teman wanitanya terbabit dengan penyalahgunaan dadah sejak Mac lalu,” katanya lagi.
Beliau berkata, kes itu disiasat di bawah Seksyen 3(1) Akta Penagih Dadah 1983 (Rawatan dan Pemulihan) Pindaan. – K! ONLINE


LRA Rantau Panjang kembali beroperasi
Oleh MOHD YUNUS YAKKUB

18 November 2020, 11:43 pm
SHAH ALAM – Orang ramai boleh menarik lega apabila Loji Rawatan Air (LRA) yang dihenti tugas pukul 7.10 petang telah kembali beroperasi.
Lembaga Urus Air Selangor (LUAS) dalam kenyataan di laman rasmi Facebooknya memaklumkan operasi LRA dimulakan semula pukul 9.30 malam tadi.
“Ini selepas bacaan bau direkodkan pada tahap O ton.
“Siasatan masih lagi dijalankan berkenaan pencemaran bau yang dilaporkan sebelum ini,” katanya.
Terdahulu, Kosmo! melaporkan LRA Rantau Panjang dihenti tugas pukul 7.10 petang tadi.
Henti tugas itu selepas mengesan pencemaran bau di muka sauk LRA itu pada paras 1 ton kira-kira pukul 7 petang. -K!ONLINE


Lebih 4 bilion orang gemuk menjelang 2050
Oleh KOSMO!

18 November 2020, 9:13 pm
PARIS – Lebih empat bilion orang diramal mempunyai berat badan berlebihan menjelang 2050 dengan 1.5 bilion daripada mereka obes sekiranya trend diet semasa ke arah makanan proses berterusan, demikian menurut kajian pertama seumpamanya hari ini.
Pakar-pakar Institut Penyelidikan Impak Perubahan Iklim Potsdam (PIK) berkata, permintaan makanan dunia dijangka melonjak 50 peratus menjelang pertengahan abad ini dan melepasi kapasiti Bumi untuk menampung alam semula jadi.
Pengeluaran makanan telah menggunakan tiga perempat sumber air tawar dunia dan satu pertiga tanahnya di samping menyumbang kepada satu pertiga pengeluaran gas rumah hijau.
Pasukan penyelidik itu mengkaji perubahan tabiat pemakanan global antara tahun 1965 hingga 2100. Mereka menggunakan model sumber terbuka untuk meramal bagaimana permintaan makanan bertindak balas kepada pelbagai  faktor  seperti pertumbuhan populasi, penuaan, pertambahan jisim tubuh, pengurangan aktiviti fizikal dan peningkatan pembaziran makanan.
Mereka mendapati jika trend semasa diteruskan, lebih empat bilion orang atau 45 peratus populasi dunia akan mempunyai berat badan berlebihan atau gemuk menjelang 2050.
Menurut kajian tersebut, 16 peratus turut menjadi obes, berbanding sembilan peratus daripada 29 peratus penduduk dunia yang memiliki berat badan berlebihan masa ini.

“Pembaziran makanan yang meningkat dan pertambahan pengambilan protein haiwan bermakna impak alam sekitar disebabkan oleh  sistem pertanian kita akan menjadi tidak terkawal,” kata penulis utama kajian itu, Benjamin Bodirsky.
Pasukan penyelidik itu berkata, tabiat pemakanan global kini beralih daripada diet berasaskan tumbuhan dan kanji kepada produk  yang tinggi kandungan gula, lemak dan makanan bersumber daripada haiwan termasuk makanan diproses.
“Makanan di dunia adalah mencukupi. Masalahnya adalah golongan paling miskin tiada pendapatan untuk membelinya,” kata penulis bersama kajian itu, Prajal Pradhan.
“Manakala di negara-negara kaya pula , penduduknya tidak merasakan kesan ekonomi dan alam semula jadi akibat tabiat membazir makanan,” tambahnya. – AFP